கோலாலம்பூர் ஜூன் ௧௦ தேசிய தடுப்பூசி திட்டம் குறித்து அரசாங்கத்தைக் குறைக் கூறி வருவதை எதிர்கட்ச்ஹிகல் தவிர்க்க வேண்டும் என கெராக்கன்உதவித் தலைவர் டத்தோ பரமேஷ்வரன் வலியுறுத்தினார். நாட்டில் தடுப்பூசி பற்றாக்குறை இருந்து வருவதாக எதிர்க்கட்சிகள் குறி வருவதில் உண்ணாமை என அவர் சுட்டிக்காட்டினார். இரண்டாம் மற்றும் மூன்றாம் கட்டட தடுப்பூசி திட்டத்தில் அனைவருக்கும் தடுப்பூசிகள் செலுத்தப்பட்டு வருவதாக அவர் சொன்னார். நாடு முழுவதும் அதிகமான தடுப்பூசி மையங்கள் அமைக்கப்பட்டு பொது மக்களுக்குத் தடுப்பூசிகள் செலுத்தப்பட்டு வருவதாக அவர் குறிப்பிட்டார்.


திருப்பூர் வட்டாரத்தில், 25 மி.மீ., பதிவு...மகிழ்ச்சி மழை!வெயில் தாக்கம் தணிந்ததால் நிம்மதி| Dinamalar பொங்கல் மலர் இ-பொங்கல் மலர் தினமலர் முதல் பக்கம் தமிழ்நாடு திருப்பூர் வட்டாரத்தில், 25 மி.மீ., பதிவு...மகிழ்ச்சி மழை!வெயில் தாக்கம் தணிந்ததால் நிம்மதி மே2017 04:48 மே 20,2017 04:33 திருப்பூர்:திருப்பூர் மாவட்ட பகுதிகளில் நேற்று முன்தினம், பலத்த காற்று, இடி, மின்னலுடன் கன மழை பெய்தது. இதனால், விவசாயிகள், பொதுமக்கள் மகிழ்ச்சியடைந்தனர்.அக்னி நட்சத்திர வெயில், நாளுக்கு நாள் சுட்டெரிப்பதால், பகல் நேரங்களில், ரோட்டில் நடமாட மக்கள் அச்சப்படுகின்றனர். இந்நிலையில், நேற்று முன்தினம் இரவு, திருப்பூர் மாவட்டத்தில் பரவலாக மழை பெய்தது. பலத்த காற்று, இடி, மின்னலுடன் பல இடங்களில் கன மழை பெய்தது. திருப்பூர் மாவட்டத்தில், சராசரியாக 12.77 மி.மீ.,மழை பதிவாகியுள்ளது. திருப்பூர் நகரில், கடந்த மூன்று மாதமாக பெரிய அளவிலான மழை இல்லாத நிலையில், நேற்று முன்தினம் கன மழை பெய்தது. ரோடுகளில், கழிவு நீருடன், மழை நீரும் சேர்ந்து, வெள்ள நீர் ரோட்டில் ஓடியது. இதனால், போக்குவரத்தும் பாதிக்கப்பட்டது. பலத்த காற்றுக்கு, பல இடங்களில் மரங்கள் கீழே விழுந்து, மின் கம்பங்கள், கம்பிகள் அறுந்து விழுந்ததால், சில இடங்களில் மின் தடையும் ஏற்பட்டது. மாவட்டத்தின் பல பகுதிகளிலும், கடந்த மூன்று மாதமாக, அவ்வப்போது மழை பெய்து வந்த நிலையில், திருப்பூர் நகர பகுதியில் போதிய அளவு மழை பெய்யாமல் ஏமாற்றி வந்தது. இந்நிலையில், நேற்று முன்தினம் இரவு, இரண்டு மணி நேரத்திற்கும் மேலாக கன மழையும், தொடர்ந்து தூறல் மழையும் பெய்தது. இம்மழை, 25 மி.மீட்டராக பதிவானது. கடந்த மூன்று மாதத்தில், இதுவே அதிக பட்ச மழை என்பதும் குறிப்பிடத்தக்கது. இந்த மழை, மாவட்டத்தின் பெரும்பாலான பகுதிகளில் பெய்து, நிலங்களையும், மக்கள் மனங்களையும் குளிர்வித்தது. கிராம பகுதிகளில் உள்ள விவசாய நிலங்களில், பல மாதங்களுக்கு பிறகு மழை நீர் தேங்கியது. இதனால், விவசாயிகள் மட்டற்ற மகிழ்ச்சிஅடைந்தனர். முதல் நேற்று காலை வரை, அவிநாசியில், 11 மி.மீ., மழை பதிவாகியுள்ளது. திருப்பூரில், 25 மி.மீ.,; உடுமலையில், 1.4 மி.மீ.,; பல்லடம், 21 மி.மீ.,; தாராபுரம், 12 மி.மீ.,; காங்கயம், 2 மி.மீ.,; மூலனூர், 17 மி.மீ.,; பொங்கலூர், 18 மி.மீ.,; உப்பாறு, 28 மி.மீ.,மழை பதிவாகியுள்ளது. அதிகபட்சமாக உப்பாறு மற்றும் திருப்பூர் பகுதிகளில், மழை பெய்துள்ளது. ஆனால், உடுமலையில் மழை இல்லை. Advertisement மேலும் முக்கிய செய்திகள்: மே 23,2017 மதுரை ரயில்வே கோட்டத்திற்கு தூய்மை விருது ... Comments மே 22,2017பாதாள சாக்கடைத் திட்டத்தை ஒப்படைப்பது எப்போது! ... மேலும் மே 23,2017டி.இ.டி., தேர்வு விடைக்குறிப்பு: ஆட்சேபனை தெரிவிக்க அழைப்பு மேலும் மே 23,2017 மின் உற்பத்தி விபரம் இணையதளம் முடக்கம் மேலும் மே 23,2017 ஆய்வு கூட்டம்: முதல்வர் தீவிரம் மேலும் மே 23,2017ஜூன் 1-ல் பழநி வைகாசி விசாக விழா Comments (2) மேலும் மே 23,2017 'சுகாதார துறையின் கட்டுப்பாட்டில் மருந்து உற்பத்தியை செய்யுங்கள்!' Comments (1) மேலும் மே 23,2017உருக்கு உற்பத்தியில் இந்தியா 2வது இடத்திற்கு முன்னேற்றம் Comments (1) மேலும் மே 23,201710 ராஜ்யசபா இடங்களுக்கு தேர்தல் ஒத்திவைப்பு மேலும் மே 23,2017வருமானம் இல்லாத துறைக்கு இத்தனை அதிகாரிகளா? Comments (4) மேலும் மே 23,2017ஐ.ஆர்.சி.டி.சி., சுற்றுலா ரயில் மேலும் மே 23,201710ம் வகுப்பு மறுகூட்டலுக்கு அவகாசம் நீட்டிப்பு


கரோனா வைரஸ் பரவலைத் தடுப்பதற்காக திருவண்ணாமலை மாவட்டத்தில் உள்ள நான்கு நர்சிங் கல்லூரி மாணவ – மாணவிகளின் உதவியைக் கேட்டு வாங்கியுள்ளது திருவண்ணாமலை மாவட்ட நிர்வாகம். திருவண்ணாமலை மாவட்டத்தில் நான்கு தனியார் செவிலியர் மருத்துவ கல்லூரிகள் உள்ளன. இதில் 4 ஆம் ஆண்டு படித்துவரும் மாணவ – மாணவிகளிடம், கரோனா வைரஸ் பரவலைத் தடுப்பதற்காக ஒவ்வொரு வீடாக சென்று பொதுமக்களை பரிசோதனை செய்ய உதவ வேண்டும் என மாவட்ட ஆட்சியர் கந்தசாமி சார்பில் கேட்கப்பட்டது. இதில் மனமுவந்து இந்த சேவை பணிக்காக 69 மாணவ – மாணவிகள் வருகை தந்துள்ளனர். இவர்கர் திருவண்ணாமலை மாவட்டத்தில் உள்ள 4 ஒன்றியங்களுக்கும் முதல் கட்டமாக, குழு குழுவாக பிரித்து அனுப்பிவைக்கப்பட்டுள்ளனர். இவர்களுக்கு தேவையான பேருந்து வசதி, உணவு மற்றும் அடிப்படை வசதிகள் செய்து தந்து இவர்களோடு மருத்துவர்களும் செல்வார்கள். இவர்கள் ஒவ்வொரு கிராமமாக சென்று பொதுமக்களின் உடலை பரிசோதனை செய்துக்கொண்டு வருவார்கள். இந்த 4 ஒன்றியங்கள் முடிந்ததும் மீதியுள்ள மற்ற ஒன்றியங்களுக்கு செல்வார்கள் என்றும், மாவட்டத்தில் உள்ள ஏறக்குறைய 27 லட்சம் பொதுமக்களையும் பரிசோதனைக்கு உட்படுத்தவுள்ளோம் என ஏப்ரல் 4ந்தேதி தெரிவித்தார். சில தனியார் மருத்துவமனையில் கரோனா சிகிச்சை அளிக்க முடிவு செய்து அனுமதி வழங்கப்பட்டுள்ளது. அதேநேரத்தில் பள்ளி, கல்லூரி விடுதிகளும் கரோனா சிறப்பு வார்டாக மாற்றும் பணிகளும் நடைபெற்று வருகின்றன என்றார்.


ஹைலைட்ஸ் - ஏப்ரல் மாதம் சீனாவுக்கு மோடி பயணம் செய்தார் - எஸ்.சி.ஓ மாநாட்டில் பங்கேற்க சில நாட்களுக்கு முன்னர் மோடி சீனா சென்றார் - இந்நிலையில், இந்தியா - பாக்., சந்திப்பு குறித்து சீன தூதர் பேசியுள்ளார் இந்தியா, சீனா மற்றும் பாகிஸ்தான் ஆகிய நாடுகளுக்கு இடையில் முத்தரப்புச் சந்திப்பு நடக்க வேண்டும் என்று இந்தியாவுக்கான சீன தூதர் லுவோ சாஹூய் கருத்து தெரிவித்துள்ளார். இன்று டெல்லியில் நடந்த நிகழ்ச்சியில் பேசிய சாஹூய், 'இன்னொரு டோக்லாம் சம்பவத்தை எனது நாடு தாங்காது. எனவே, எல்லையில் பாதுகாப்பு நிலவுவதை உறுதி செய்ய இரு நாடுகளும் தொடர்ந்து பேச்சுவார்த்தையில் ஈடுபட வேண்டும். எனக்குத் தெரிந்த சில இந்திய நண்பர்கள் இந்தியா, சீனா, பாகிஸ்தான் ஆகிய நாடுகளுக்கு இடையிலான முத்தரப்புச் சந்திப்பு நடக்க வேண்டும் என்று கூறுகின்றனர். சீனா, ரஷ்யா மற்றும் மங்கோலியா நாடுகள் முத்தரப்பு பேச்சுவார்த்தையில் ஈடுபடும் என்றால், ஏன் அது இந்தியா, பாகிஸ்தான், சீனாவுக்கு இடையில் நடக்காது?' என்று கூறியுள்ளார். இது குறித்து வெளியுறவுத் தறை அமைச்சகம் எந்த வித அதிகாரபூர்வ கருத்தையும் தெரிவிக்கவில்லை. இரு நாட்டுக்கும் இடையில் நிலவி வரும் பல்வேறு விஷயங்கள் குறித்தும் வேறுபாடுகளை கலையும் நோக்கிலும் இந்த ஆண்டு ஏப்ரல் மாதம் இந்திய பிரதமர் நரேந்திர மோடி சீனாவுக்குச் சென்று அந்நாட்டு அதிபர் ஜின்பிங்குடன் பேச்சுவார்த்தை நடத்தினார். இந்தப் பேச்சுவார்த்தையின் அடுத்த சந்திப்பு 2019 ஆம் இந்தியாவில் நடக்கும் என்று எதிர்பார்க்கப்படுகிறது. இந்நிலையில், சில நாட்களுக்கு முன்னர் எஸ்.சி.ஓ மாநாட்டில் பங்கேற்க பிரதமர் நரேந்திர மோடி, சீனாவுக்கு சென்றார் என்பது குறிப்பிடத்தக்கது. முடிவாக சாஹூய், 'இந்தியாவுக்கும் சீனாவுக்கும் இடையிலான உறவு என்பது மிகவும் சிக்கலும் பன்முகத்தன்மை கொண்டதும் ஆகும். அதை கவனத்துடனும் பொறுப்புடனும் கையாள வேண்டும். தொடர்ந்து நாம் இணைந்து இயங்குவதற்கான வழிகளை கண்டடைந்து செயல்பட வேண்டும்' என்று கூறியுள்ளார். சமீபத்தி 00000798 தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


source: CulturaX

text: கி.பி: 2011 அது ஒரு மழைக்காலம் [காணொளி ஆவணப் படம்] ~ அதிரைநிருபர் கி.பி: 2011 அது ஒரு மழைக்காலம் [காணொளி ஆவணப் படம்] 0 அதிரைநிருபர் பதிப்பகம் | October 29, 2015 | ஆராய்ச்சி , ஆவணப்படம் , கி.பி: 2011 அது ஒரு மழைக்காலம் , மையம் , வாநிலை அன்றையச் சூழலில் ஆராவாரமாக அதிரை இணைய வரலாற்றில் தாக்கத்தை ஏற்படுத்திய ஒரு இளம் படை, பெய்து கொண்டிருந்த தொடர் மழையின் தாக்கத்தையும், அதன் சூழலையும் அலசி ஆராயப் புறப்பட்டது. கொட்டும் மழையை அள்ளிக் கொண்டு வரலாம் என்று சென்றவர்களுக்கு அல்லாஹ்வின் அருட்கொடையான மழையை அளவுகோல் வைத்து அளந்து சொல்லும் ஓர் ஆராய்ச்சி மையம் ஒன்று கண்ணில் பட்டது. அங்கே ! ஓர் பெண்மணி அலுவலகப் பொறுப்பாளர் திருமதி சின்னத்தாய் Msc., B.Ed. இவர், முன்னாள் பள்ளி ஆசிரியை, அதிரை வானிலை கண்கானிப்பு மையத்தின் அலுவலக பொறுப்பாளராக தன்னடக்கத்துடன் எங்களை வரவேற்று, அவர்களுக்கே உரிய ஆசிரியர் பணியின் அற்புதத்தால் அங்கே பயிலும் மாணாக்களாக சென்ற எங்களுக்கு விளக்கிய விதம் அருமை. வானத்தை அன்னாந்து பார்த்துக் கொண்டு மழை வருமா? வந்தால் பள்ளிக்கூடங்கள் விடுமுறை விடுமா? என்ற காத்திருக்கும் மாணவர்களைப் போல் நாமும் அங்கிருந்த அனைத்து ஆராய்ச்சி பயண்பாட்டுச் சாதனங்களை பார்த்ததும் கேள்விகள் கேட்டோம், ஆச்சர்யப்பட்டோம் இதுநாள் வரை அதிரையில் இப்படியான மையம் இருப்பதை எத்தனை பேருக்குத் தெரிந்திருக்கும் ? இந்த ஆராய்ச்சி மையத்தின் தொடர் பங்களிப்பாக, ஆகாய மார்க்கத்திர்க்கும், தரை வழி மற்றும் கடல் வழித் தடங்களுக்கும் எந்த அளவு பயன்படுகிறது என்பதனை திருமதி சின்னத்தாய் அவர்கள் தெளிவான பாடம் எடுத்தார்கள்.


முதல்வர் எடப்பாடி பழனிசாமியை மாற்றம் செய்ய வேண்டும் என டிடிவி தினகரன் ஆதரவு எம்.எல்.ஏக்கள் 18 பேர் ஆளுநரிடம் கடிதம் அளித்தனர். இதையடுத்து, கட்சித்தாவல் நடவடிக்கையில் ஈடுபட்டதாக தங்க தமிழ்செல்வன் உள்பட 18 எம்.எல்.ஏ.க்களை தகுதி நீக்கம் செய்து, சபாநாயகர் தனபால் உத்தரவிட்டார். இதனை எதிர்த்து சென்னை உயர்நீதிமன்றத்தில் டிடிவி தினகரன் ஆதரவு எம்.எல்.ஏக்கள் வழக்கு தொடர்ந்தனர். இந்த வழக்கு தலைமை நீதிபதி அமர்வுக்கு மாற்றப்பட்ட போது, தலைமை நீதிபதியாக இருந்த இந்திரா பானர்ஜியும், நீதிபதி எம்.சுந்தரும் மாறுபட்ட தீர்ப்பு வழங்கினர். இதனால் வழக்கு 3வது நீதிபதி எம்.சத்தியநாராயணன் அமர்வுக்கு மாற்றப்பட்டது. வழக்கை விசாரித்த நீதிபதி சத்தியநாராயணன், 18 எம்.எல்.ஏக்கள் தகுதி நீக்கம் செல்லும் என கடந்த அக்.25ல் தீர்ப்பளித்தார். இதைத்தொடர்ந்து, ஏற்கனவே காலியாக உள்ள திருவாரூர், திருப்பரங்குன்றம் உள்ளிட்ட 2 தொகுதிகள் உட்பட, 20 தொகுதிகளுக்கும் உடனடியாக தேர்தல் நடத்த வேண்டும் என்ற கோரிக்கை வலுவாக வலுத்து வருகிறது. இதனிடையே டிடிவி தினகரன் அணியினரும் மேல்முறையீடு செல்லவில்லை, தேர்தலை சந்திக்க தயார் என தெரிவித்து வருகின்றனர். இந்தநிலையில், இடைத்தேர்தலுக்கான அதிமுக தேர்தல் பணிக்குழு பொறுப்பாளர்கள் நியமிக்கப்பட்டுள்ளதாக அறிவிக்கப்பட்டுள்ளது. 20 தொகுதிகளுக்குமான தேர்தல் பணிக்குழு பொறுப்பாளர்களை நியமித்து அந்த பட்டியலை முதல்வர் மற்றும் துணை முதல்வர் இருவரும் இன்று வெளியிட்டுள்ளனர். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


source: fineweb

text: மதுரை ஆதீன மடத்தில் இன்று மதுரை ஆதீனத்துடன் இணைந்து நித்தியானந்தா செய்தியாளர்களைச் சந்தித்தார். அப்போது அவர் பேசியதாவது: ஆதீன மடம் என்பது ஒரு கடல் போன்றது. இதை செம்மையாக நடத்துவேன். சன்னிதான உத்தரவுபடி நான் நடப்பேன். என் மீதான குற்றச்சாட்டை சட்ட ரீதியாக நிரூபிப்பேன். நான் இந்த விஷயத்தில் யாரையும் குற்றம் சாட்டவில்லை. பழிப்பது தவறல்ல. அதற்கு பதில் சொல்வேன். ஆனால் சிலர் அழிக்க நினைக்கிறார்கள். அதுதான் தவறு என்கிறேன். வேதனைப்படுகிறேன். என்னை தமிழக மக்கள் ஏற்பார்கள் தமிழ்நாட்டில் 800 தியான மையம் உள்ளது. 12 லட்சம் பக்தர்கள் இருக்கிறார்கள். எனக்கு எதிராக பொய் பிரசாரம் செய்தாலும் இன்னும் இங்கு தியான பீடம் நடந்து வருகிறது. பக்தர்கள் எல்லாம் வந்து செல்கிறார்கள். எனவே என்னை தமிழக மக்கள் ஏற்று கொள்வார்கள். என் ஆசிரமத்திற்கு எல்லோரும் வரலாம். அவர் வரக்கூடாது, இவர் வரக்கூடாது என சொல்ல முடியாது. உலக அளவில் சிறந்த ஆன்மீகவாதிகளின் பெயர்களை வெளிநாட்டு பத்திரிகை வெளியிட்டுள்ளது. அதில் இந்தியாவில் உள்ள ஸ்ரீரவி சங்கர், அமிர்தானந்தமயி, குருதேவ், என் பெயர் இடம் பெற்றுள்ளது. இது எனக்கு மகிழ்ச்சி அளிக்கிறது. மதுரை ஆதீன மடத்தில் 293-வது மகா சன்னிதானமாக மனபூர்வமாக ஏற்று கொண்டு முழுமையாக பணியாற்றி சைவ சித்தானந்தத்தை உலகம் முழுவதும் பரப்ப பாடுபடுவேன். நானும் 292-வது சன்னிதானமும் சேர்ந்து ஆதீன மடத்தை முறையாக நடத்துவோம். மதுரை ஆதீனத்துக்குட்பட்ட 4 கோவில்கள் உள்ளது. 4 கோவில்களுக்கும் இந்த ஆண்டிற்குள் கும்பாபிஷேகம் நடத்தப்படும். இன்று முதல் ஆதீன மடத்தில் தினசரி அன்னதானம் வழங்கப்படும். 24 மணி நேரமும் இது வழங்கப்படும். மேலும் ரூ. 4 கோடி காணிக்கை தருவேன் குருவுக்கு ரூ.1 கோடி பாத காணிக்கை வழங்கி இருக்கிறேன். மேலும் ரூ.4 கோடி பாத காணிக்கை சமர்பிக்க இருக்கிறேன். மேலும் எனது ஆசிரமத்தில் உள்ள டாக்டர்கள், என்ஜினீயர்கள், படித்த சன்னியாசிகள் 50 பேரை ஆதீன மடத்தின் நிர்வாகத்தை கவனிக்க மதுரைக்கு அனுப்பி வைப்பேன். எனது ஆசிரமத்தில் கல்வி பணியாற்றுவது போல மதுரை ஆதீன மடத்திலும் கல்வி பணியாற்ற நடவடிக்கை எடுக்கப்படும். இதற்காக பள்ளி, கல்லூரிகள் நிறுவப்படும். வருகிற ஜுன் 5-ந்தேதி கனகாபிஷேக நிகழ்ச்சி நடைபெற உள்ளது. இவ்விழாவையொட்டி 100 கிராமங்களில் பள்ளிக்கூடம் தொடங்கப்படும். எனக்கு 40 நாடுகளில் ஆசிரமம் உள்ளது. 1 கோடியே 20 லட்சம் சீடர்கள் உள்ளனர். ஆலமரத்திற்குக் கீழே முளைத்த காளான் மதுரை ஆதீனம் எனது வயதை விட மிக பெரியவர். அனுபவசாலி. அவர் ஒரு ஆலமரம். அம் மரத்திற்கு கீழ் காளான் முளைப்பது இயற்கைதான். காளானாக இருந்து சிறப்பாக பணியாற்றுவேன். ஆதீனம் ஒரு கடல். நான் அதில் ஒரு துளிதான். இந்த கடலில் கலப்பதில் ஆனந்தமடைகிறேன். ஆதீனம் ஞானமிக்கவர். எனக்கு நல்ல வழி காட்டுபவர். எனவேதான் இந்த பெரிய பொறுப்பை ஏற்றேன். என் மீது பல வதந்திகள் பரப்பப்பட்டு வருகிறது. ஆன்மீக பணியாற்றும்போது ஓரிரு இடையூறு ஏற்படுவது வழக்கம்தான் என்றார் அவர்.


‘வெண்முரசு’ – நூல் பதினான்கு – ‘நீர்க்கோலம்’ – 37 « உதயகுமாரின் பிராமண எதிர்ப்பு ஆரியர் வருகை -கடிதங்கள் » 36. புற்றமை நாகம் அணிச்சேடியர் இருவரும் சற்று விலகி தலைவணங்கி முடிந்துவிட்டதென்று அறிவிக்க சுதேஷ்ணை மீண்டும் ஒரு முறை ஆடியில் தன்னை பார்த்துவிட்டு எழுந்தாள். அவளுக்கு வலப்பக்கமாக நின்றிருந்த திரௌபதி “சற்று பொறுங்கள்!” என்று அவள் ஆடையின் மடிப்பொன்றை சீரமைக்கும்பொருட்டு சற்றே குனிந்து கையெடுத்தாள். “வேண்டாம்” என்று அவளை விலக்கிய சுதேஷ்ணை சுட்டுவிரலைக்காட்டி அணிச்சேடியிடம் அந்த மடிப்பை சீரமைக்க ஆணையிட்டாள். அவள் வந்து மண்டியிட்டு அந்தப் பனையோலைக்குருத்துபோன்ற மடிப்பை அடுக்கி அதில் சிறிய ஊசியொன்றை குத்தினாள். அணிச்சேடியர் செல்லலாம் என்று கையசைத்து ஆணையிட்டு அவர்கள் சென்று கதவு மூடுவதற்காக காத்து பின் திரும்பி திரௌபதியிடம் “நீ இத்தொழில்களை செய்யலாகாது. எனக்கு அணுக்கத் தோழியென்றும் காவற்பெண்டு என்றும் மட்டும் திகழ்ந்தால் போதும். இவர்கள் எவரும் தங்களுக்கு நிகரானவள் என்று உன்னை ஒருபோதும் எண்ணிவிடலாகாது” என்றாள் சுதேஷ்ணை. திரௌபதி புன்னகைத்து “ஆம், ஆனால் ஒரு குறைகாணுமிடத்து கை நீளாமல் இருப்பதில்லை. பிறிதொருவர் அணிபூணுகையில் நோக்கி நிற்கும் நாம் நம்மை சேடியர் என்றோ ஏவற்பெண்டென்றோ உணர்வதில்லை. ஓவியமொன்றை வரைந்து குறைதீர்க்கும் உணர்வுதான் ஏற்படுகிறது” என்றாள். சுதேஷ்ணை அவள் சொன்னதை புரிந்துகொள்ளாமல் ஆமென்பதுபோல் தலையசைத்து பிறிதெங்கோ சென்ற தன் எண்ணங்களை சற்றுநேரம் தொடர்ந்தபின் “உண்மையில் இன்று அவை நுழையவே எனக்கு உளம் கூடவில்லை. இந்த அவையமர்தல் சொல்லுசாவுதலெல்லாம் வெறும் அவல நடிப்புகளன்றி பிறிதொன்றுமில்லை. இங்கு என்ன நிகழ்கிறது என்று இதற்குள் நீயே உய்த்துணர்ந்திருப்பாய்” என்றாள். திரௌபதி ஆமென்றோ இல்லையென்றோ சொல்லவில்லை. “நீ என்ன அறிந்தாய் என்று தெரியவில்லை. நானே கூறிவிடுகிறேன். நான் கேகயத்து இளவரசி. தொல்குடி ஷத்ரியப்பெண். கீசகன் என் உடன்பிறந்தான் ஆயினும் ஷத்ரியனோ கேகயத்தானோ அல்ல. அவன் சர்மாவதிக்கரையில் அமைந்த மச்சர்நாட்டில் ஓர் அன்னைக்கு பிறந்தவன். உண்மையில் அவன் அன்னை எந்த குலத்தைச் சார்ந்தவள் என்பதே உறுதியற்றுதான் இருக்கிறது. அவள் நிஷாதர்களுடன் தொடர்புடைய மச்சர்குலத்தைச் சார்ந்தவளென்றும் இந்த விராட நிஷாத கூட்டமைப்பின் முதற்குடி அவர்களே என்றும் அவைச்சூதர்களும் குடிமுறை நூல்களை ஏற்று புலவர்களும் சொல்லிச் சொல்லி நிறுவிவிட்டிருக்கின்றனர். பிறிதொன்றை இனி சொல்லவோ நூல்பொறிக்கவோ எவராலும் இயலாது.” “எந்தைக்கு மைந்தர் இல்லாதிருந்த காலம் அது. நீர்முதலைகளை வேட்டையாடும்பொருட்டு கங்கை வழியாக சர்மாவதிக்குச் சென்றபோது மச்சர்களின் சிற்றூரொன்றில் அவர் தங்கினார் என்றும் அங்கு கீசகனின் அன்னையை மணந்துகொண்டாரென்றும் சொல்லப்படுகிறது. பின்னர்தான் அவர் காசிநாட்டு இளவரசி கிருஷையை மணந்து என் அடுத்த இளையவனை பெற்றார். இன்று கேகய நாட்டை ஆள்பவன் அவனே” என்றாள். “பிறந்தபோது அவனுக்கு சுப்ரதன் என்று பெயர். திருஷ்டகேது என்ற பெயருடன் இன்று அவன் கேகயத்தை ஆட்சி செய்கிறான். அவனுக்கும் அரசி சுருதகீர்த்திக்கும் மகளாகப் பிறந்தவளே இளைய யாதவனால் மணம் கொள்ளப்பட்ட பத்ரை. கைகேயி என்ற பெயரில் இன்று அவள் துவாரகையில் அவை வீற்றிருக்கிறாள்”என்றாள் சுதேஷ்ணை. அப்போதே கேகய மணிமுடிக்காக கீசகனின் தரப்பில் பேச மச்சகுடி மூத்தார் எந்தையை சந்தித்தனர். மச்சர்குலத்து அரசரின் மகள் அவன் அன்னை என்றும், கேகய முடி அவனுக்களிக்கப்படுமென்றால் நிஷதகுடிகளின் ஒருமித்த ஆதரவு கேகயத்துக்கு இருக்குமென்றும் கோசலமும் மகதமும் பாஞ்சாலமும் அளிக்கும் அனைத்து அச்சுறுத்தல்களையும் வென்று கேகயம் பெருநாடென எழமுடியுமென்றும் சொன்னார்கள். எந்தை சற்றே ஏளனத்துடன் பேசி அவர்களை திருப்பி அனுப்பிவிட்டார். அவையில் அன்று நான் இருந்தேன். மச்சர்களின் குலத்தலைவர்கள் பேசி முடித்ததும் எந்தை பெருந்துயர் கொண்டவர்போல கைகளைக்கூப்பி வேதம் எழுந்த முன்னாளில் நுண்சொல் தொல்முனிவர் ஆரியவர்த்தத்தை பதினாறு ஜனபதங்களாக பிரித்ததைப்பற்றி சொல்லத் தொடங்கினார். “அப்பதினாறில் ஒன்றென இருப்பதின் துயரென்ன என்றால் நூறு கட்டுத்தறிகளில் நான்கு பக்கமும் இழுத்துக்கட்டப்பட்ட களிறு போன்றமைதல். நூல்நெறிகளும் குலநெறிகளும் குடிமுறைமைகளும் அவர்களது ஒவ்வொரு சொல்லையும் செயலையும் கட்டுப்படுத்துகின்றன. மச்சர்களோ பறவைகளைப்போல் விட்டு விடுதலையானவர்கள். அவர்கள் எக்கிளையிலும் அமரலாம், எவ்வுணவையும் உண்ணலாம், எதுவும் தீட்டு அல்ல, எதனாலும் அவர்கள் தூய்மை கெடுவதில்லை” என்றார். “அவர் தங்களை ஏளனம் செய்கிறார் என்பதை அவர்கள் புரிந்துகொள்ளவில்லை. தங்கள் நாடுகளுக்குத் திரும்பி அச்சொற்களை எண்ணத்தில் மீட்டுகையிலே அதிலிருந்த ஆணவத்தையும் நஞ்சையும் அவர்களால் புரிந்துகொள்ள முடியும்” கசப்புடன் கையசைத்து சுதேஷ்ணை சொன்னாள். “அன்று அவர் சொன்னதில் ஓர் உண்மை உள்ளது. பதினாறு தொல்குலங்களில் ஒன்றாக பூர்வஷத்ரியராக இருப்பதென்பது பெரிய சிறை. மீள மீளச் சொல்லப்படும் சொற்கள் பொருளிழந்து குருட்டுவிசை கொண்டு அவர்களிடையே வாழ்ந்தன, நாள்பட்ட அனைத்தும் நஞ்சே என்று மருத்துவர் சொல்வதுபோல.” எங்கள் அவையில் அமர்ந்து அங்கு நிகழும் சொல்லாடல்களை செவி கூர்ந்திருக்கிறேன். சொல்லிச் சொல்லி தீட்டப்பட்ட முறைமைக் கூற்றுக்கள். முள்முனையை முள்முனையால் தொடும் நுண்மைகள். பூமுள்ளெனப் பதிந்து நஞ்சு ஊறச்செய்யும் வஞ்சங்கள். இன்று எண்ணுகையில் அங்கு அமர்ந்து நான் மகிழ்ந்த ஒவ்வொன்றுக்காகவும் நாணுகிறேன். எந்தை நன்கறிந்திருந்தார், அந்த ஏளனம் தங்கள் அரசுக்கு எதிராக திரும்புமென்று. மச்சர்கள் தன் நாட்டை தாக்கினால் உடனெழுந்த ஜனபதங்களில் எந்த அரசரும் தனக்கென ஒரு வாள்முனையைக்கூட தூக்கமாட்டாரென்று. ஆயிரம் ஆண்டுகளாக ஒருவரை ஒருவர் முற்றழிப்பதைப்பற்றி எண்ணி கனவுகண்டு வாழ்பவர்கள் அவர்கள். அவ்வாறே நிகழ்ந்தது. கோசலத்தின் எல்லைகளை மச்சர்கள் தாக்கத்தொடங்கினர். கோசலத்தின் படகுகள் எதுவும் கங்கையில் செல்ல முடியாதாயிற்று. வணிகர்கள் வரவு நின்றது. ஒவ்வொரு நாளுமென நாட்டின் செல்வம் மறைந்துகொண்டிருந்தது. ஆயினும் பதினாறில் ஒரு குடி. நாள்தோறுமென நாடெங்கும் நிகழும் வேள்விகள் எதிலும் ஒரு கிண்ணம் நெய்யைக்கூட எங்களால் குறைக்க முடியவில்லை. அரச விருந்துகளில் பொற்கோப்பைகளில் யவன மது ஒழியாதிருக்க வேண்டும். எத்தனை எளியதென்றாலும் எத்தனை நூறுமுறை சொல்லப்பட்டதென்றாலும் பொய்ப் புகழ்மொழியொன்றைச் சொல்லி அவையிலெழுந்து நிற்கும் புலவருக்கு பத்து விரலும் பட பொன்னள்ளிக் கொடுத்தாகவேண்டும். கண்ணெதிரிலேயே ஓட்டைக் கலத்தில் நீர் என என் நகர் ஒழிவதைக் கண்டேன். அப்போதுதான் இங்கு விராடபுரியிலிருந்து இளவரசர் தீர்க்கபாகுவுக்காக மணத்தூது வந்தது. அவர் விராடநிஷதசம்யோகத்தின் அடுத்த மகாவிராடராக பட்டம் கட்டப்பட்டிருந்தார். இவர்களின் தூதன் கலிங்கத்திற்கும் வங்கத்திற்கும் சேதிக்கும் அங்கத்திற்குமெல்லாம் சென்றிருக்கிறான். செல்லுமிடங்களிலெல்லாம் ஏளனமும் சிறுமையுமே இவர்களுக்கு அளிக்கப்பட்டது. அச்செய்தி ஒவ்வொருநாளும் சூதர் நாவுக்கு மகற்கொடை மறுத்த மன்னர்களாலேயே அளிக்கப்பட்டது. அவர்கள் மகற்கொடை மறுப்பதன் வழியாகவே தங்கள் குலமேன்மையை நிலைநிறுத்துபவர்கள். விராட மன்னர் சுபாகுவோ சலிக்காது மணத்தூது அனுப்பிக்கொண்டிருந்தார். நிஷாதர்களுக்குத் தெரியும் ஷத்ரியர் என்று இக்கங்கைவெளி முழுக்க வென்றிருக்கும் அரசர்களில் பலர் வெளியேற வழியின்றி கல்லிடுக்குகளில் மாட்டிக்கொண்ட தேரை போன்று வாழ்பவர்கள் என்று. பல அரண்மனைகளில் ஒரு மாதம் மழை நின்றுபெய்தால் இடும்பை வந்து அமையும் என்று. ஒருவர் துணிந்தால்கூட விராடபுரி தேடிக்கொண்டிருக்கும் ஷத்ரியக்குருதி கிடைக்கும் என்றும் அது உறுதியாக நிகழும் என்றும் தெளிந்திருந்தனர். எங்கள் அரசவைக்கு நிஷதமன்னர் தீர்க்கபாகுவின் மணச்செய்தி வந்திருப்பதை முதல்நாள்தான் நான் அறிந்தேன். மறுநாள் அவையில் அத்தூதை அறிவிக்கும்படி எந்தை விராடரின் தூதரிடம் சொல்லியிருந்தார். ஏனெனில் அவையில் அதை உரிய ஏளனத்துடன் மறுக்க அவர் விழைந்தார். அதற்குரிய நுண்ணிய நஞ்சு நிரம்பிய சொற்களை அவர் கவிஞர்களோடு அமர்ந்து யாத்து உளம் கொண்டிருந்தார். ஆனால் நான் முடிவு செய்திருந்தேன். அவையில் மணத்தூதை முதலமைச்சர் ஆபர் உரைத்து கைகூப்பி அமர்ந்ததுமே நான் எழுந்து விராட இளவரசரை நான் முன்னரே என் கணவரென உளம் கொண்டிருக்கிறேன் என்றேன். எனது வேண்டுதலை காற்றுகளை ஆளும் பன்னிரு மாருதர்களுக்கும் நான் உரைத்ததனால் அது சென்று விராட இளவரசரின் செவியில் விழுந்தது என்றேன். அதனாலே இந்த மணத்தூது அமைந்தது என்றும் கேகயத்தின் நல்லூழ் அது என்றும் சொன்னேன். எந்தை அரியணையில் கைதளர்ந்து அமர்ந்துவிட்டார். கேகயத்தின் பேரவை சொல் திகைத்து வெறும் விழிகளென மாறி என்னைச் சூழ்ந்திருந்தது. முகம் மலர்ந்த ஆபர் எழுந்து கைகூப்பி “விராடநகரியின் பேரரசியாக தாங்கள் அமைவது எங்கள் நல்லூழ். இது இவ்வாறே நிகழவேண்டுமென்று தெய்வங்கள் வகுத்திருக்கின்றன போலும்” என்றார். எந்தை மணத்தூதை மறுக்க அப்போதும் ஒரு வாய்ப்பிருந்தது. கன்யாசுல்கம் கேட்டு பெற்றுக்கொள்வது அவருடைய உரிமை. கொடுக்கவே முடியாத கன்யாசுல்கமொன்றை கேட்கலாம். அதைச் சொல்ல எங்கள் அமைச்சர் ஸ்மிதர் எழுந்து எந்தையை நோக்கி வருவதை ஆபர் கண்டார். எந்தையோ அவையோ மறுசொல் எடுப்பதற்குள் முன்னால் எட்டுவைத்து அங்கிருந்த மங்கலத் தாலத்தில் இருந்த மஞ்சளரிசியை எடுத்து மணமகளை வாழ்த்துவதற்குரிய வேதச்சொல்லை உரைத்தபடி என் தலையில் இட்டார். “நிஷாதகுலத்து சபரகுடிப்பிறந்த சுபாகுவின் மைந்தர் தீர்க்கபாகுவின் மணமகளே, அவளைச் சூழ்ந்திருக்கும் கந்தர்வர்களே, தேவர்களே, உங்களை வாழ்த்துகிறேன்! இக்குலமகள் அவள் கணவனின் கருவைத் தாங்கி மாவீரர்களைப் பெறுக! மாதரசியரை அடைக! அவர்கள் பேரரசர்களாகவும் அரசியராகவும் அரியணை அமர்க! அவர்களின் கொடிவழி நீள்க! ஆம், அவ்வாறே ஆகுக! வேதம்திகழும் அந்தணனின் இச்சொல் என்றும் அழியாது திகழ்க!” என எங்கள் இருவரையும் வாழ்த்தினார். பாரதவர்ஷத்தில் எங்கும் அந்தணர்சொல் பொய்யென்றாகக் கூடாதென்பது தொல்நெறி. ஸ்மிதர் மஞ்சளரிசி எடுத்து என் மேல் வீசி இரு கைகளையும் தூக்கி “பொய்யாமொழி அந்தணர்சொல் திகழ்க! ஆம், அவ்வாறே ஆகுக!” என்றார். எந்தைக்கு அதன்பின் வேறு வழி ஏதுமில்லை. உதடுகளை இழுத்து நீட்டி முகத்தை மலரச்செய்து எழுந்து கைகூப்பி “ஆம், இது எங்கள் குலதெய்வத்தின் ஆணை என்றே கொள்கிறோம். இந்த மணஉறவால் இரு நாடுகளும் பகை கடந்து வளம் கொழிக்கட்டும். இருகுடிக் குருதிகளின் கலப்பால் மைந்தர் பிறந்து கொடிவழிகள் பெருகட்டும்” என்றார். அவை எழுந்து கைகளைத் தூக்கி வாழ்த்துரைத்தது. அத்தனை பேரும் உளமின்றி ஒற்றை நடிப்பை வழங்குவதைக் கண்டு என்னுள் கசப்புடன் புன்னகைத்துக்கொண்டேன். உண்மையில் முதற்கணத்தில் எழுந்த திகைப்புக்குப்பின் ஒவ்வொருவரும் உள்ளூர ஆறுதல் கொள்வதையே நான் பார்த்துக்கொண்டிருந்தேன். இனி மச்சர்களை வெல்ல முடியும். கேகயத்தின் களஞ்சியங்களில் நெல்லும் கருவூலங்களில் பொன்னும் வரத்தொடங்கும். அவர்கள் ஒவ்வொருவரும் கையொழியாது வாழக் கற்றவர்கள். தொல்பெருமை சொல்லி சோம்பி அமர மட்டுமே அறிந்தவர்கள். இல்லையென்று சென்று நிற்பதை தங்கள் மூதாதையருக்கான இழிவென்று எண்ணுபவர்கள். கேகயத்து அந்தணர் பாரதவர்ஷத்தின் மூத்த குருமரபினர். முதல் குருமரபினர் என்று அவர்கள் சொல்லிக்கொண்டனர். தொல்வேதம் மூன்றையும் தாங்களே அமர்ந்தெழுதியவர்கள்போல் தோற்றமளிப்பவர்கள். பதி பெயர்ந்து கிளம்பிச் செல்வார்கள் என்றால் பிற நாடுகளில் அங்குள்ள அந்தணர்களுக்கு இரண்டாமிடத்தில் சென்று அமைய வேண்டியிருக்கும். முதற்பெருமை மீளாது. அந்தணர் தங்கள் உவகையை வெளிக்காட்டாமல் இறுகிய நெஞ்சுடன் அவ்வாழ்த்தை ஏற்றுரைப்பதுபோல் நடித்தனர். ஆனால் அவர்களின் உடலில் இருந்தே அவ்வுவகையை உணர்ந்த மற்ற குடிகள் நிறைவுகொண்டு தாங்களும் எழுந்து எங்களை வாழ்த்தின. அவை முறைமைகள் ஒவ்வொன்றாக முடிந்து ஓசையில்லாத நடையுடன் கலைந்து செல்கையில் அவர்கள் ஒருவரையொருவர் பார்த்துக்கொண்டபோது அவ்விழிகளில் தெரிந்த மெய்யான களிப்பை தொலைவிலிருந்து நிறைவுடனும் அறியாச் சிறு கசப்புடனும் பார்த்துக்கொண்டிருந்தேன். விராடபுரியின் அரசியாக வந்து அமர்வதுவரை இங்குள்ள அரசியல் என்னவென்றே எனக்கு தெரிந்திருக்கவில்லை. மாமன்னர் நளனுக்குப்பின் சிதறிப்போன நிஷதகுடிகளின் பெருங்கூட்டே இது. இரண்டாம் கீசகரால் இவ்வாறு ஒருங்கிணைக்கப்பட்டது. இந்த விராடநிஷாதசம்யோகத்தின் தேர்ந்தெடுக்கப்பட்ட தலைவரே அரசர் எனப்படுகிறார். கோல் கைக்கொண்டு முடிசூடி அரியணை அமர்ந்துகொள்ள அவருக்கு உரிமை உண்டு. ஆனால் அவரது ஆணைகளை பிறர் ஏற்க வேண்டுமென்ற எந்த மாறாநெறியும் இல்லை. நடைமுறையில் பெரும்பாலான ஆணைகள் ஏற்கப்படுவதில்லை. ஆங்காங்கே அக்குடிகளின் தலைவராலும் அவர்களை ஆளும் மூத்தோரவையாலும் முடிவுகள் எடுக்கப்பட்டன. முதலாம் மகாகீசகர் நிஷதகுடிகளை ஒற்றைப் படையென திரட்டுவதற்குரிய நெறிமுறைகளை வகுத்திருந்தார். அதில் ஒவ்வொருவருக்கும் என்னென்ன பணி என்றும் உரிமை என்றும் நிறுவப்பட்டிருந்தது. அதை அக்குடிகளின் தெய்வங்களே வெறியாட்டென பூசகரில் எழுந்து ஆணையிட்டிருந்தன. எதன்பொருட்டும் அஞ்சும் வழக்கமில்லாத தொல்குடிகள் இவர்கள். இவர்களின் புரவித்தேர்ச்சி நிகரற்றது. ஆகவே நிஷதர்கள் போர்முனைகளில் எப்போதும் வெற்றிகொள்பவராக இருந்தார்கள். சூழ்ந்திருந்த ஷத்ரிய அரசர்கள் அனைவரும் இவர்களை அஞ்சுகின்றனர். ஆனால் வெளியே இருந்து நோக்குபவர்கள் காணும் ஒற்றைப் பெரும்கோட்டை அல்ல இந்நகரென்று உள்ளே நுழைந்த சில நாட்களிலேயே எவரும் அறியலாம். அரசர் சுபாகு நோயுற்று படுக்கையில் இருந்தமையால் என்னை மணந்த அன்றே தீர்க்கபாகு விராடபுரியின் அரசர் என முடி சூடினார். மூதரசர் சில நாட்களிலேயே இறந்தார். அரசியென்று அரியணையில் அமர்ந்து நான் ஓர் ஆணையிட்டால் மறுநாள் பிறிதொரு எளிய குடித்தலைவி இடும் ஆணை அதை மறுக்கமுடியும் என அறிந்தேன். நானும் ஓர் எளிய நிஷத குலத்தலைவி மட்டுமே என்று புரிந்துகொண்டேன். விராடநிஷதக் கூட்டின் பெரிய குலம் சபரர்கள். ஆகவே தீர்க்கபாகு அரசரானார். குடிக்கூட்டம் நினைத்தால் எப்போது வேண்டுமென்றாலும் அவரை விலக்கி பிறிதொருவரை அரசர் என்றாக்க முடியும். அன்று நான் உத்தரனை கருவுற்றிருந்தேன். ஆனால் என் வயிற்றில் பிறக்கும் அம்மைந்தன் அரசனாவான் என்பதற்கு எந்த உறுதியுமில்லை. அதை எண்ணி நான் சில அரசியல்சூழ்ச்சிகளை வகுக்கலானேன். அந்நாளில் என் இளையோனாகிய கீசகன் அவன் பிறந்த மச்சர்குடியை ஒரு சிறு தனிநாடு என நிலம்வளைத்து நகர் அமைத்து உருவாக்கிக்கொண்டிருந்தான். மச்சர் குடிகள் எழுவர் அவன் தலைமையில் ஒன்றாயினர். கங்கையில் செல்லும் கலங்களை மறித்து சுங்கம் கொள்ளத்தொடங்கினர். உண்மையில் நீர்க்கொள்ளையர்களாகவே அவர்கள் அங்கு இருந்தனர். மகதமோ காசியோ அஸ்தினபுரியோ அவனை தனித்து அறிந்து முற்றொழிக்க வேண்டுமென்று எண்ணும் தருணம் வரைதான் அவன் அங்கு திகழ முடியும் என்று கீசகன் அறிந்திருந்தான். மகதப்பேரரசர் ஜராசந்தரின் ஒரு படகுப்படை போதும் மச்சர் குலத்தையே அழித்து அவன் தலையை வெட்டிக்கொண்டு செல்வதற்கு. அவர்களின் படை எழுவதற்கு முன்னரே போதிய செல்வம் சேர்த்து நகரொன்றை அமைத்து சூழ்ந்து கோட்டையையும் கட்டிவிடவேண்டுமென்று அவன் எண்ணினான். அதை வெல்ல படையிழப்பு தேவைப்படும் என்றால் ஷத்ரிய மன்னர்கள் தயங்குவார்கள். மகதத்திற்கோ காசிக்கோ கப்பம் கொடுத்து தனிக்கோலையும் முடியையும் பெற்றுவிட்டால் பிற மச்சநாடுகளை வென்று மச்சர்கூட்டமைப்பு ஒன்றை உருவாக்க முடியும். அவன் உள்ளத்திலிருந்தவர் விராடநிஷதக் கூட்டமைப்பை உருவாக்கிய இரண்டாவது மகாகீசகர். ஆனால் அதற்கு அவன் கொள்ளையடித்தாக வேண்டியிருந்தது. கொள்ளையடிக்குந்தோறும் மகதத்தின் வாள் அவனை கண்ணுக்குத் தெரியாமல் அணுகியது. அந்த இக்கட்டுநிலையில் நான் அவனை அழைத்துக்கொண்டால் அவனுக்கு வேறுவழியில்லை என கணித்தேன். அவன் எனக்கு படைக்கலமாக இருப்பானென்று எண்ணினேன். என் தூதர்களை அனுப்பி அவனை வரச்சொல்லி இந்நகருக்கு வெளியே சோலையொன்றில் நிஷதகுடிகள் எவரும் அறியாமல் சந்தித்தேன். தன்னை விராட நாட்டின் முதற்படைத்தலைவனாக ஆக்கவேண்டும் என்று அவன் கோரினான். எந்நிலையிலும் எனக்கோ மைந்தருக்கோ மாறுகொள்வதில்லை என்று வாள்தொட்டு ஆணையிட்டான். சில நாட்களுக்குப் பின் எனக்கு உத்தரன் பிறந்தான். கேகயத்தில் இருந்து என் இளையோன் சத்ருக்னன் பரிசில்களுடன் அணியூர்வலமாக விராடபுரிக்கு வந்து என்னை வாழ்த்தினான். அதை வெல்லும் வரிசைகளும் பரிசில்களுமாக கீசகன் இந்நகருக்கு வந்தான். விராடருக்கு அவன் அளித்த பரிசில்களும் அவர் முன் வாள்தாழ்த்தி பணிந்து நின்றதும் அவரை மகிழ வைத்தது. அவனுடைய பெருந்தோள்களைக் கண்டு நிஷாதர்கள் விழிகளுக்கு அப்பால் அஞ்சுவதை நான் கண்டேன். அவனை என் இளையோனாக இங்கேயே சில நாட்கள் தங்க வைத்தேன். அப்போது தெற்கே வாகட குலம் எங்களுக்கு எதிராக கிளர்ந்திருந்தது. ஒரு படைநீக்கம் நிகழவிருந்தது. அதற்கு உதவும்படி ஆணையிட்டேன். நிஷாதர்களுக்குரிய படைக்கலங்களை கலிங்கத்திலிருந்து கொண்டுவரும் பணியை அவனிடம் அளித்தேன். நிஷாதர்களுக்கு பொருட்களை வாங்கவோ விலைபேசவோ தெரியாதென்பதனால் மூன்றில் ஒன்றே தேறும் என்ற நிலையே இங்கிருந்தது. கீசகன் அதை மிகத் திறமையாக செய்தான். அவன் தெரிவுசெய்த படைக்கலங்களில் ஒன்றுகூட பழுதென்றிருக்கவில்லை. அவன் அளித்த பணத்திற்கு நிஷாதர்கள் எவரும் அவற்றை பெற்றிருக்க முடியாது. சதகர்ணிகளின் உடல் சிதைந்த உதிரி அரசுகளாகத் திகழ்ந்த வாகடர்களும் பல்லவர்களும் இணைந்து படைதிரட்டினர். அவர்களுக்கு அமைந்த ராஜமகேந்திரபுரித் துறைநகரமே அவர்களை ஆற்றல்கொண்டவர்களாக ஆக்கியது. அங்கிருந்து பீதர்நாட்டுப் படைக்கலங்களை பெற்றுக்கொண்டார்கள். திருவிடத்திலிருந்து வில்லவர்களைத் திரட்டி ஒரு படையை அமைத்தனர். தெற்குப்புயல்கள் என அவர்களை நம் அமைச்சர்கள் அழைத்தனர். அவர்கள் நமது தென்னெல்லைகளை தாக்கினார்கள். அவர்களின் இலக்கு கிருஷ்ணையை முழுமையாக தங்கள் கட்டுப்பாட்டில் வைத்திருப்பது. அதை எய்திவிட்டார்கள் என்றால் ஒரு தலைமுறைக்குள்ளாகவே வெல்லமுடியாதவர்களாக ஆகிவிடுவார்கள் என நாங்கள் அறிந்திருந்தோம். எங்கள் குடித்தலைவர்கள் படைஎழுச்சிக்கு நாள் குறித்த அன்று அடுத்த செய்தி வந்தது. மகாகீசகரால் சிதறடிக்கப்பட்டு தெற்கே கிஷ்கிந்தைக்கும் ரேணுநகரிக்கும் பின்வாங்கிச் சென்றிருந்த சதகர்ணிகள் படைதிரட்டிக்கொண்டு வந்து திருமலைத்துவாரத்தை கைப்பற்றி அதை மையமென வலுவாக்கிக் கொண்டனர். நல்லமலையும் பல்கொண்டா மலையும் கோட்டைச்சுவர்கள் என காக்கும் அந்நகரை படைகொண்டு வெல்வது அரிது. சதகர்ணிகளுக்கும் பல்லவர்களுக்கும் வாகடர்களுக்கும் இடையே படைக்கூட்டு ஒன்று கைச்சாத்தாகியது. அத்தனை பெரிய படைக்கூட்டை எதிர்கொள்ளும் ஆற்றல் அன்று விராட அரசுக்கு இருக்கவில்லை என அனைவரும் அறிந்திருந்தனர். வடக்கே ஷத்ரியர்களின் வஞ்சமிருந்தது. அன்று மகதத்திற்கும் அஸ்தினபுரிக்குமிடையே போரென விளைய வாய்ப்புள்ள பூசல் நடந்து கொண்டிருந்ததால் மட்டுமே நாங்கள் ஆறுதல் கொண்டு ஒதுங்கியிருந்தோம். தெற்கில் எங்கள் படைமுனைகள் சற்று ஆற்றல் இழந்தாலும்கூட வடக்கிலிருந்து கலிங்கனும் வங்கனும் சேதிநாட்டானும் படைகொண்டு வரக்கூடுமென அறிந்திருந்தோம். ஆனால் வேறுவழியில்லை, அஞ்சி வாளாவிருந்தால் அதுவே அழைப்பென்றாகிவிடும். தென்னக முக்கூட்டு எங்கள்மேல் நேரடியாக படைகொண்டுவந்தால் நாங்கள் அழிவோம். யார் போர்முகம் நிற்பது என்ற கேள்வி எழுந்தபோது ஒவ்வொரு போருக்கும் நான் நான் என்று முந்தி வந்து நிற்கும் குலத்தலைவர்கள் அனைவரும் தயங்கி பின்வாங்கினார்கள். அப்போர் தோல்வியில்தான் முடியும் என்றும் அதன் பழியை தங்கள் குலங்கள் சுமக்க வேண்டியிருக்கும் என்றும் நிஷதகுடியின் அழிவுக்கான தொடக்கமாக அது அமையுமென்றும் ஒவ்வொருவரும் எண்ணினர். “எவர் படைகொண்டு எழுவது?” என்றார் விராடர். அவர் அன்றே படைத்திறனில்லாதவர் என்றும் மதுக்களியில் அரண்மனையில் அமைவதற்கு மட்டுமே அறிந்தவர் என்றும் அறியப்பட்டிருந்தார். அந்தப் போரையே பிறருடைய பணி என்று அவர் எண்ணினார். அப்பொறுப்பை எவரிடமேனும் அளித்து அவையை முடித்துவிட்டு அகத்தளத்திற்கு செல்வதைப்பற்றியே எண்ணிக்கொண்டிருந்தார். “எவர் படைமுகம்கொள்வது? கூறுக!” என்று நான் அவையிடம் கேட்டேன். அவை அவ்வினாவின் முன் பாவைநிரை என அமைதியாக இருந்தது. நான் “குடிமூத்தார் ஒப்புக்கொண்டால் என் இளையோன் கீசகன் படைநடத்துவான்” என்றேன். திகைப்புடன் அனைவரும் கீசகனை நோக்கி திரும்ப அவன் எழுந்து கைகூப்பி “குடிப்பெரியோரின் நல்வாழ்த்து அமையும் என்றால் வாகடர்களையும் பல்லவர்களையும் கொன்று தலைகொண்டு மீள்வேன்” என்றான். “சதகர்ணிகளை மீண்டும் ரேணுநகரிக்கே துரத்திவிட்டுத்தான் இந்நகர் புகுவேன், ஆணை!” என்று வாளைத் தூக்கி வஞ்சினம் உரைத்தான். அவை அப்போதும் அமைதியாக இருந்தது. என்ன முடிவெடுப்பதென்று அவர்கள் அறியவில்லை. ஆனால் அவர்களுக்குள் ஆறுதல் எழுவது தோள்கள் தளர்வதில் தெரிந்தது. “என்னுடன் பன்னிரண்டு மச்சர்குலங்களின் படைகள் உள்ளன. நிஷதர்களுக்காக படைஎதிர்கொண்டு நிற்பதில் பெருமை கொள்பவர்கள் அவர்கள்” என்றான் கீசகன். மூத்த குடித்தலைவரான பீடகர் எழுந்து “இத்தருணத்தில் மகாகீசகரின் பெயர்கொண்ட ஒருவர் இந்த அவையில் இருப்பதும், இப்பொறுப்பை ஏற்பதும் நம் தெய்வங்களின் ஆணை போலும். அவ்வாறே ஆகுக!” என்றார். அவை உயிர்கொண்டு “ஆம், அவ்வாறே ஆகுக!” என குரலெழுப்பியது. தலைமை அமைச்சர் ஆபர் எழுந்து “இந்த அவை மாற்று ஒன்றும் சொல்லாதபோது அதை ஒப்புகிறது என்றே கொள்ளலாம்” என்றார். விராடர் அவையில் என்ன ஒலிக்கிறதோ அந்த திசை நோக்கி தலையாட்டுவதையே ஆட்சி என்று நெடுங்காலமாக எண்ணி வருபவர். “ஆம், அரசாணையென அதை வெளியிடுக!” என்றார். கீசகன் என்னை ஒருகணம் நோக்கிவிட்டு “அவ்வாணையை தலைசூடுகிறேன்” என்றான். அவையினர் எழுந்து கீசகனை வாழ்த்தி குரலெழுப்பினர். குடித்தலைவர்கள் எழுவர் எழுந்து சென்று தனியறையில் சொல் சூழ்ந்தபின் திரும்பி வந்து கீசகனை விராடநிஷதக்கூட்டமைப்பின் முழுமுதல்படைத்தலைவனாக அமர்த்துவதாக அறிவித்தனர். பல போர்க்களங்களில் மகாகீசகர் ஏந்தி படைமுகம் நின்ற அவருடைய பெரிய உடைவாளை கொண்டுவந்து அவையிலேயே கீசகனிடம் அளித்தனர். அவன் மண்டியிட்டு அமர்ந்து அதை பெற்றுக்கொண்டு அவைக்குமுன் நின்று தலைக்குமேல் தூக்கி மும்முறை ஆட்டி “வென்றுவருவேன்! உயிர் வைத்தாடுவேன்! ஒருபோதும் பணியேன்!” என வஞ்சினம் உரைத்தான். அதுவரை இருந்த தயக்கங்கள் விலக நிஷாதர்களின் பேரவை எழுந்து கைகளை விரித்து அவனை வாழ்த்தி பெருமுழக்கமிட்டது. “நான் விரும்பியதே நிகழ்ந்தது. கீசகன் அப்போரில் வெல்வது எளிதல்ல என்றாலும் எவரேனும் வெல்லக்கூடுமென்றால் அவனே என அறிந்திருந்தேன். ஆனால் உள்ளிருந்து முட்டை ஓடை குத்தி உடைக்கும் சிறகுகொண்ட குஞ்சு என என் உள்ளத்தில் அறியாத அச்சம் ஒன்று சிறகடித்துக்கொண்டே இருந்தது” என்றாள் சுதேஷ்ணை. “நான் அன்று அஞ்சியது என்ன என்பதை நெடுங்காலம் கழித்தே புரிந்துகொண்டேன், அவனுடைய பெயரை. கீசகன் என்னும் பெயரை அவனுக்கு இட்ட அந்த அன்னையின் விழைவை நான் அப்போது கணிக்கத் தவறிவிட்டேன்.” ‘வெண்முரசு’ – நூல் பதினான்கு – ‘நீர்க்கோலம்’ – 71 ‘வெண்முரசு’ – நூல் பதினான்கு – ‘நீர்க்கோலம்’ – 44 ‘வெண்முரசு’ – நூல் பதினான்கு – ‘நீர்க்கோலம்’ – 39 ‘வெண்முரசு’ – நூல் பதினான்கு – ‘நீர்க்கோலம்’ – 38 ‘வெண்முரசு’ – நூல் பதினான்கு – ‘நீர்க்கோலம்’ – 19 ‘வெண்முரசு’ – நூல் ஒன்பது – ‘வெய்யோன்’ – 59 ‘வெண்முரசு’ – நூல் இருபத்தொன்று – இருட்கனி-54 ‘வெண்முரசு’ – நூல் இருபத்தொன்று – இருட்கனி-37 ‘வெண்முரசு’ – நூல் இருபத்தொன்று – இருட்கனி-36 ‘வெண்முரசு’ – நூல் இருபத்தொன்று – இருட்கனி-29 Tags: கீசகன், சுதேஷ்ணை, சுபாகு, திரௌபதி, தீர்க்கபாகு, மகாகீசகர், மச்சர் குலம், விராடபுரி Permanent link to this article: https://www.jeyamohan.in/99798 'வெண்முரசு' - நூல் ஆறு - 'வெண்முகில் நகரம்' -33 சென்னை தீபாவளி எனும்போது உனக்கு நன்றி வாசிப்பனுபவம்- சிவமணியன் நீச்சலும் பறத்தலும் மதம் ஆன்மீகம் அவதூறு- ஓர் எதிர்வினை ‘வெண்முரசு’ – நூல் இருபத்தொன்று – இருட்கனி-40


text: எண்ணக்கரு எண்ணக்கரு அல்லது சிந்தனை சிந்தித்தலின் ஊடாக பெறப்படும் ஒரு கரு (idea or proposition) அல்லது கருத்து ஆகும். தரப்பட்ட சூழமைவுக்கும் நிலைமைகளுக்கும் பொறுத்து சிந்தித்தல் ஒரு கருத்தை விளைவிக்கின்றது. கருத்து வெளி உலகைப் பற்றியதாகவோ (கருப்பொருள்) அல்லது நுண்புல அல்லது கருத்துருவ (நுண்பொருள்) பெறுமானமாகவோ இருக்கலாம். குறிப்பு[தொகு] தரப்பட்ட வரையறையை ஒரு தொடக்கமாக மட்டும் கருதவும். இது பல வழிகளில் மேம்படுத்தக் கூடியதாக இருக்கும். சில வேளை முற்றிலும் பிழையானதாகவும் இருக்கலாம்.


source: wikipedia

text: இந்தியத் துணைக் கண்டம் (Indian subcontinent) என்பது ஆசியாவின் தெற்குப் பகுதியாகும். இதைப் பொதுவாக துணைக்கண்டம் என்று அழைப்பார்கள். இத்துணைக்கண்டத்தின் பெரும்பகுதி இந்தியத் தட்டில் அமைந்துள்ளது. இமயமலையில் இருந்து தெற்கு நோக்கி இந்தியப் பெருங்கடலில் துருத்தி பரவியுள்ளது. இந்திய துணைக் கண்டம் கோண்ட்டுவானாவில் இருந்து சுமார் 55 மில்லியன் ஆண்டுகளுக்கு முன்னர் பிரிக்கப்பட்டு யூரேசிய தட்டுடன் இணைந்த நிலப்பகுதியாக இருக்கலாம் என்று நிலவியலில் கருதப்படுகிறது. புவியியல் ரீதியாக தெற்கு-மத்திய ஆசியாவில் உள்ள ஒரு தீபகற்பப் பிரதேசம் என்று இந்தியத் துணைக்கண்டம் புவியியல்ரீதியாக விளக்கப்படுகிறது. வடக்கில் இமயமலையால் வளைக்கப்பட்டும், மேற்கில் இந்து குஷ் மலைத்தொடரும், கிழக்கில் அரகான் மலைத்தொடரும் இத்தீபகற்பத்தைச் சூழ்ந்துள்ளன. அரசியல் ரீதியாக இந்தியா, வங்காளதேசம், பாக்கித்தான், நேபாளம், பூட்டான், இலங்கை, மாலத்தீவு மியன்மார் ஆகிய பகுதிகளை உள்ளடக்கிய தெற்காசியாவின் ஒரு புவியியல் பகுதியாக கருதப்படுகிறது. சில நேரங்களில் தெற்காசியா என்ற சொல் இந்திய துணைக் கண்டத்தை குறிப்பதற்காகப் பயன்படுத்தப்படுகிறது. தெற்காசியா, இந்தியா என்ற பாகுபாட்டின் கீழ் ஒவ்வொன்றிலும் எந்த நாடுகள் சேர்க்கப்பட வேண்டும் என்பது பற்றிய ஒருமித்த கருத்து ஏதுமில்லை. சொற்பிறப்பியல் தனித்துவமான புவியியல், அரசியல் அல்லது கலாச்சார அடையாளம் கொண்ட ஒரு கண்டத்தின் துணைப்பிரிவு என்றும் ஒரு கண்டத்தைக் காட்டிலும் சற்றே சிறிய நிலப்பகுதி என்றும் ஆக்சுபோர்டு ஆங்கில அகராதியில் துணைக் கண்டம் என்ற சொல்லுக்கு பொருள் கூறப்பட்டுள்ளது. தனித்தனி கண்டங்களாக கருதப்படுவதற்கு முன்னர் வடக்கு மற்றும் தென் அமெரிக்காவைக் குறிப்பதற்காக 1845 ஆம் ஆண்டில் முதன்முதலாக இந்தியத் துணைக்கண்டம் என்ற சொல் பயன்படுத்தப்பட்டது. இருபதாம் நூற்றாண்டின் தொடக்கத்தில் இருந்துதான் இந்திய துணைக் கண்டத்தை குறிப்பதற்காகப் பயன்படுத்தப்பட்டாதாக அறிய முடிகிறது. பிரித்தானிய இந்தியா மற்றும் பிரித்தானிய வணிகவியல் மேலதிகாரத்தின் கீழ் உள்ள மன்னர் அரசு (பிரித்தானிய இந்தியா) இரண்டையும் உள்ளடக்கிய பகுதியை குறிப்பிடுவதற்கு இந்தியத் துணைக்கண்டம் என்ற பெயர் மிகவும் வசதியாக இருந்தது. இந்திய துணைக் கண்டம் என்ற சொல் புவியியல் முக்கியத்துவம் வாய்ந்ததாகவும் உள்ளது. பல்வேறு கண்டங்களைப் போலவே, 550 மில்லியன் ஆண்டுகளுக்கு முன்னர் இருந்ததாகக் கருதப்படும் பெருநிலப்பகுதியான கோண்டுவானாவின் ஒரு பகுதியாக இந்திய துணைக் கண்டமும் இருந்ததாகக் கருதப்படுகிறது. புவி ஓடுகளின் தொடர்ச்சியான பிளவுகள் காரணமாக பல்வேறு வடிநிலங்கள் உருவாகி அவை ஒவ்வொன்றும் பல்வேறு திசைகளில் இழுத்துச் செல்லப்பட்டன. இந்திய துணைக் கண்ட வடிநிலமாகப் பிளந்த பகுதியுடன் ஒரு காலத்தில் மடகாசுகர், சீசெல்சு, அண்டார்டிக்கா, ஆசுத்திரலேசியா ஆகியபகுதிகளும் சேர்ந்து மகா இந்தியா என்று அழைக்கப்பட்டது. தொல்லூழி காலத்தின் முடிவில் சுமார் 55 மில்லியன் ஆண்டுகளுக்கு முன்பு இந்திய வடிநிலம் யூரோசியாவுடன் மோதியதால் உடைந்த பகுதியே இந்தியத் துணைக்கண்டம் என்று புவியியல் ரீதியான வரையறையும் இத்துணைக் கண்டத்திற்குக் கொடுக்கப்படுகிறது. பெயரியல் இந்திய துணைக் கண்டம் என்ற சொல் குறிப்பாக பிரித்தானிய பேரரசிற்கும் அதனைத் தொடர்ந்து வந்தவர்களுக்கும் பொதுவானதாக இருந்தது. மரபு ரீதியாகவும் முன் நவீன ரீதியாகவும் இப்பகுதி இந்தியா, மகா இந்தியா அல்லது தெற்காசியா என்ற பெயர்களால் அடையாளப்படுத்தப்பட்டுள்ளது என்று மிதல் மற்றும் தர்சுபை முதலானோர் தெரிவிக்கின்றனர். பிபிசி மற்றும் சில கல்வி மூலங்கள் இப் பிராந்தியத்தை ஆசிய துணை கண்டம் என்ற பெயரால் குறிப்பிடுகின்றன. சில கல்வியாளர்கள் தெற்காசிய துணை கண்டம் என்று இந்தியத் துணைக்கண்டத்தைக் குறிப்பிடுகின்றனர். இந்திய துணைக்கண்டம், தெற்காசியா என்ற பெயர்கள் ஒரே பொருளில் மாற்றி மாற்றி பயன்படுகின்றன. எந்தெந்த நாடுகளை தெற்காசியா அல்லது இந்தியத் துணைக்கண்டத்துடன் இணைத்துக் கொள்வது என்பது தொடர்பான உலகாய அளவில் ஏற்றுக் கொள்ளப்பட்ட வரையறை ஏதுமில்லை. வரையறை அகராதிகளில் உள்ளிட்டபடி துணைக் கண்டம் என்பது ஒரு கண்டத்தின் ஒரு பெரிய, தனித்துவமான துணைப்பிரிவை குறிக்கிறது. நிலவியல் 160 மில்லியன் ஆண்டுகளுக்கு முன்னால் மத்திய சுராசிக் காலத்தில் கிழக்கு ஆப்பிரிக்காவில் இருந்து விலகிச் சென்ற கோண்டுவானா என்ற பெருநிலப்பரப்பான மகா இந்தியாவின் ஒரு பகுதியாக முதலில் இந்தியத் துணைக்கண்டம் இருந்தது என்று நிலவியல் ரீதியாக வரையறை செய்யப்படுகிறது. இப்பகுதி பெரும் எரிமலை வெடிப்புகள் மற்றும் பல புவித்தட்டுப் பிரிவுகளுக்கு உட்பட்டு மடகாசுகர், சீசெல்சு, அண்டார்ட்டிக்கா, ஆசுத்திரலேசியா மற்றும் இந்தியத் துணைக்கண்ட வடிநிலப்பகுதிகளை உருவாக்கியது. தொல்யுக முடிவில் சுமார் 55 மில்லியன் ஆண்டுகளுக்கு முன்னர் இந்திய துணைக் கண்டம் வடகிழக்கு நோக்கி நகர்ந்து சென்று யுரேசிய தட்டுடன் மோதிக்கொண்டது. இந்தியா, வங்காளதேசம், பாக்கித்தான், நேபாளம், பூட்டான், இலங்கை, மாலத்தீவு மியன்மார் மற்றும் ஆகிய பகுதிகளை உள்ளடக்கிய தெற்காசியாவின் புவியியல் நிலப்பகுதியாகக் கருதப்படுகிறது. யுரேசியத் தட்டும் இந்தியத் துணைக்கண்டத் தட்டும் சந்திக்கும் மண்டலத்தில் நிகழும் தொடர்ச்சியான புவிநடவடிக்கைகளால் அடிக்கடி பூகம்பங்கள் நிகழ்வதற்கு வாய்ப்புள்ளது எனக் குறிக்கப்படுகிறது. ஆங்கிலத்தில் குறிக்கப்படும் துணைக்கண்டம் என்ற சொல் தொடர்ச்சியாக இந்தியத் துணைக்கண்டத்தையே குறித்து வருகிறது. பொருள்களின் இயற்கை அமைப்புப் புவியியலின் படி இந்தியத் துணைக்கண்டம் தெற்கு-மத்திய ஆசியாவில் உள்ள ஒரு தீபகற்பப் பிரதேசம் என்று விளக்கப்படுகிறது. வடக்கில் இமயமலையால் வளைக்கப்பட்டும், மேற்கில் இந்து குஷ் மலைத்தொடரும், கிழக்கில் அரகான் மலைத்தொடரும் இத்தீபகற்பத்தைச் சூழ்ந்துள்ளன என்றும் கூறப்படுகிறது. இந்தியப் பெருங்கடலில் தெற்கு நோக்கி வடமேற்காக அரபிக் கடலுடனும் தென்கிழக்கில் வங்காள விரிகுடாவுடனும் இந்தியத் துணைக்கண்டம் பரவி நீண்டுள்ளது. இந்தப் பிராந்தியத்தின் பெரும்பாலான பகுதிகள் இந்தியத் தட்டிலேயே அமைந்திருக்கின்றன, ஆசியாவின் பிற பகுதிகளை இப்பகுதியிலிருந்து பெரிய மலைப் பாறைகள் தனிமைப்படுத்தப்படுகின்றன. இந்தியா, பாக்கித்தான்,வங்காள தேசம், இலங்கை, நேபாளம், பூட்டான் மற்றும் மாலத்தீவுகள் ஆகிய நாடுகள் உள்ளிட்ட பகுதியே இந்திய துணைக் கண்டம் என்று விரிவான வரையறையின்படி எடுத்துக் கொள்ளப்படுகிறது. இந்தியத் துனைக்கண்டம் 4.4 மில்லியன் சதுர கிமீ2 (1.7 மில்லியன் மைல்) பரப்பளவில் விரிவடைந்துள்ளது. ஆசியக் கண்டத்தின் பரப்பில் இது 10% ஆகும். அல்லது உலகின் நிலப்பரப்பு பகுதியில் 3.3% ஆகும். மொத்தத்தில், ஆசியாவின் மக்கள்தொகையில் சுமார் 45% அல்லது உலக மக்கள்தொகையில் 25% மக்கள் இத்துணைக் கண்டத்தில் வாழ்கின்றனர். பல்வேறு வகை இனங்களைச் சேர்ந்த மக்களும் இதில் அடங்கியுள்ளனர். அரசியல் இந்திய துணைக் கண்டம் அல்லது தெற்காசியா என்று எப்படி அழைக்கப்பட்டாலும் இப்பிராந்தியத்தின் புவியியல் அளவின் வரையறை மாறுபடுகிறது. இப்பகுதி மகா இந்தியா என்ற பெயரில் அழைக்கப்பட்ட மொத்த நிலப்பரப்பையும் உள்ளடக்கியது என்கிறது பூகோள அரசியல். பொதுவாக இந்தியா, பாக்கித்தான் மற்றும் வங்காள தேசம் முதலிய நாடுகள் இப்பகுதியில் அடங்குகின்றன. 1947 க்கு முன்னர் இந்திய துணைக் கண்டத்தின் பெரும்பகுதி பிரித்தானிய இந்தியாவின் பகுதியாக இருந்தது. இது பொதுவாக நேபாளம், பூட்டான் மற்றும் இலங்கை மற்றும் மாலத்தீவு தீவு ஆகிய நாடுகளை உள்ளடக்கியது ஆகும். இந்திய துணைக் கண்டம் தெற்காசியாவின் பெரும்பாலான நிலப்பகுதியை ஆக்கிரமித்துள்ளது என்று மானுடவியலாளர் யான் ஆர். லூக்காசு கருத்து தெரிவிக்கிறார். அரசியல் விஞ்ஞான பேராசிரியர் டாட் வான்கானன் கூறுகையில், "தெற்காசியாவின் ஏழு நாடுகளும் இந்திய துணைக் கண்டத்தைச் சுற்றி புவியியல்ரீதியாக ஒரு கச்சிதமாக ஒரு சிறிய பகுதியாக உள்ளது என்கிறார். இந்தியா, பாக்கித்தான், வங்காளதேசம், இலங்கை, நேபாளம், பூட்டான் மற்றும் இந்தியப் பெருங்கடலின் பிற சிறிய தீவுகள் ஆகியவை இந்திய துணைக்கண்டத்தின் புவிசார் அரசியல் எல்லைகள் ஆகுமென தாவேந்திர குமார் தெரிவிக்கிறார். இந்திய தீபகற்பத்திற்கு தென் மேற்கில் அமைந்துள்ள சிறிய தீவுக்கூட்டமான மாலத்தீவுகளும் இந்தியத் துணைக்கண்டத்துடன் சேர்க்கப்படவேண்டிய பகுதியாகும். ஆப்கானித்தானின் பகுதிகள் சிலவும் இந்திய உபகண்டத்தில் சேர்க்கப்படுகின்றன என்று ஐரா எம். லாபிடசு என்ற வரலாற்ருப் பேராசிரியர் குறிப்பிடுகிறார். மத்திய ஆசியாவின் சில பகுதிகள் மற்றும் இந்திய துணைக் கண்டத்திற்கும் எல்லையாக இது அமைந்துள்ளது. ஆப்கானித்தானின் சமூக-மத வரலாறு துருக்கியின் செல்வாக்கு பெற்ற மத்திய ஆசியா மற்றும் இந்திய துணைக் கண்டத்தின் வடமேற்குப் பகுதிகளுடன் தொடர்பு கொண்டிருந்தது. தற்போது இப்பகுதி பாக்கித்தான் எனப்படுகிறது. ஆப்கன் மத்திய ஆசியாவின் ஒரு பகுதி யாகும். அதை இந்திய துணைக்கண்டத்தில் சேர்க்கக்கூடாது என்று சிலர் கருத்து தெரிவிக்கின்றனர். வரலாற்று அறிஞர்களான கேத்தரின் ஆசர் மற்றும் சிந்தியா டால்போட்டு ஆகியோர், இந்திய துணைக் கண்டம் என்பது யூரேசியாவின் மீதமுள்ள பகுதிகளில் இருந்து தனிமைப்படுத்தப்பட்ட தெற்கு ஆசியாவின் ஓர் இயற்கையான நிலப்பகுதி என்கின்றனர். இமயமலையின் வழியாக செல்லும் கடினமான பாதை காரணமாக இந்திய துணைக் கண்டத்தின் சமூகவியல், மத மற்றும் அரசியல் தொடர்பு, வடமேற்கில் உள்ள ஆப்கானித்தான் பள்ளத்தாக்குகள் வழியாக பரவியது. கிழக்கில் மணிப்பூர் வழியாகவும் கடல்கடந்தும் பரவியது.. மிகவும் கடினமான ஆனால் வரலாற்று முக்கியத்துவம் வாய்ந்த தொடர்பு திபெத்திய முன்னோடிகளால் ஏற்பட்டுள்ளது. இந்த வழித்தடங்களும் இடைவினைகளும் இந்து மதம் மற்றும் புத்த மதத்தின் இணைப்புக்கான பரவலை வழிநடத்தியிருக்கின்றன. உதாரணமாக, இந்திய துணைக் கண்டத்தில் இருந்த ஆசியாவின் பிற பகுதிகளில், ஆப்கானித்தானிலிருந்தும் கடல் வழியாகவும் இசுலாமியர்கள் குடிபெயர்ந்தனர். கருத்து வேறுபாடுகள் இந்தியத் துணைக் கண்டம், தெற்காசியத் துணை கண்டம் மற்றும் தெற்காசியம் போன்ற புவிசார் அரசியல் வரையறை மற்றும் பயன்பாடுகளில் கருத்து வேறுபாடுகள் இருந்து கொண்டே உள்ளன. மேற்கோள்கள் இந்தியப் புவியியல் ஆசியா தெற்கு ஆசியா கண்டங்கள் ஆசியப் புவியியல்


text: திருப்பூரில் 3வது நாளாக 80 சதவீத பேருந்துகள் இயங்கவில்லை: பொதுமக்கள் கடும் அவதி..!! – Update News 360 | Tamil News Online | Live News | Breaking News Online | Latest Update News திருப்பூர்: திருப்பூரில் உள்ள அரசு போக்குவரத்து கழகத்துக்கு சொந்தமான 2 பணிமனைகளில் இருந்து குறைந்த அளவிலான பேருந்துகளே இயக்கப்படுவதால் பொதுமக்கள் கடும் அவதிக்குள்ளாகியுள்ளனர். அரசு போக்குவரத்து கழக தொழிலாளர்களின் 14வது ஊதிய ஒப்பந்தத்தை தமிழக அரசு உடனடியாக நிறைவேற்ற வலியுறுத்தி காலவரையற்ற வேலை நிறுத்தத்தை போக்குவரத்து கழக தொழிற்சங்கத்தினர் அறிவித்தனர். தொ.மு.ச., சி.ஐ.டி.யு., எச்.எம்.எஸ்., ஏ.ஐ.டி.யு.சி. உள்ளிட்ட தொழிற்கூட்டமைப்பை சேர்ந்தவர்கள் இந்த வேலை நிறுத்த போராட்டத்தில் ஈடுபட்டுள்ளனர். இன்று 3வது நாளாக வேலை நிறுத்தம் நீடிக்கிறது. இதன்காரணமாக திருப்பூரில் உள்ள அரசு போக்குவரத்து கழகத்துக்கு சொந்தமான 2 பணிமனைகளில் இருந்து குறைந்த அளவு பேருந்துகளே இயக்கப்பட்டன. இதுபோல் வெளிமாவட்டங்களுக்கு குறைந்த அளவிலேயே பஸ்கள் இயக்கப்படுகின்றன. மாவட்டத்தில் 80 சதவீத பஸ்கள் ஓடவில்லை. இதனால் பனியன் நிறுவனங்களுக்கு வேலைக்கு வரும் தொழிலாளர்கள் மிகுந்த சிரமத்தை சந்தித்துள்ளனர். தனியார் பஸ்களில் கூட்ட நெரிசலில் பயணித்து தங்களது நிறுவனங்களுக்கு செல்கின்றனர். அண்ணா தொழிற்சங்கத்தை சேர்ந்த டிரைவர், கண்டக்டர்கள் மூலமாக பஸ்களை இயக்குவதற்கு ஏற்பாடு செய்யப்பட்டன. இருப்பினும் பெரும்பாலான டிரைவர்கள் வேலைக்கு வராததால் அரசு பஸ்களை இயக்க முடியாமல் பணிமனைகளிலேயே நிறுத்தி வைக்கப்பட்டுள்ளன. திருப்பூர் பழைய பஸ் நிலையம் பகுதியில் மக்கள் நீண்ட நேரம் காத்திருந்தே பேருந்துகளில் ஏறி சென்றனர். திருப்பூர் மாவட்டத்தில் உள்ள பனியன் நிறுவனங்களில் தமிழகத்தின் பல்வேறு மாவட்டங்களில் இருந்து ஏராளமானோர் தங்கியிருந்து வேலை பார்த்து வருபவர்கள் மிகுந்த சிரமத்திற்கு ஆளாகியுள்ளனர். திருப்பூர் மாவட்டத்திற்குட்பட்ட தாராபுரம், பல்லடம், உடுமலை உள்ளிட்ட பகுதிகளை சேர்ந்த தொழிலாளர்கள் வாரந்தோறும் சனிக்கிழமை வழங்கப்படும் சம்பளத்தை பெற்றுக்கொண்டு ஞாயிற்றுக்கிழமை விடுமுறைக்காக சொந்த ஊர்களுக்கு செல்வது உண்டு. ஆனால் பஸ்கள் இயக்கப்படாததால் சொந்த ஊர்களுக்கு செல்ல முடியாத நிலை ஏற்பட்டுள்ளதால் தவிப்புக்கு ஆளாகியுள்ளனர். இதனால் பனியன் நிறுவனங்களிலேயே தங்குவதற்கு முடிவு செய்துள்ளனர். இதனிடையே தொழிலாளர்கள், பொதுமக்கள் நலன் கருதி கூடுதலாக பஸ்களை இயக்க ஏதுவாக, புதிய டிரைவர், நடத்துனர்களை தேர்வு செய்யும் பணியில் போக்குவரத்து துறை அதிகாரிகள் ஈடுபட்டுள்ளனர். ஆர்.டி.ஓ., அலுவலகம், வேலைவாய்ப்பு அலுவலகம், ஓட்டுனர் பயிற்சி பள்ளி மூலம் வேலைக்கு காத்திருப்போர் பட்டியலை சேகரித்துள்ளனர். இதற்கு முன் அரசு பஸ் டிரைவர்கள் வேலை நிறுத்தத்தில் ஈடுபட்டபோது, அரசு பஸ்சை இயக்கிய டிரைவர், நடத்துனரை தேடி பிடித்து, அவர்களது செல்போன் எண்ணை பெற்று, அழைப்பு விடுத்து வருகின்றனர். இவ்வாறு, திருப்பூர் மண்டலத்தில் 37 பேரை தேடிபிடித்து, இயக்க செய்தனர்.


text: பாராளுமன்ற தேர்தலில் காங்கிரசுடன் கூட்டணி இல்லை - திரிணாமுல் காங்கிரஸ் அறிவிப்பு Posted on 18-Dec-2018 எதிர்வரும் பாராளுமன்ற தேர்தலுக்கு முன்னர் காங்கிரசுடன் கூட்டணி சேர மாட்டோம். தேர்தல் முடிவுகளுக்கு பின்னர் கூட்டணி தொடர்பாக தீர்மானிப்போம் என திரிணாமுல் காங்கிரஸ் தெரிவித்துள்ளது. 2019- பாராளுமன்ற தேர்தலில் மத்தியில் ஆளும் பா.ஜ.க.வை வீழ்த்த அனைத்து மாநிலங்களை கட்சிகளும் காங்கிரசுடன் கரம்கோர்க்க தொடங்கியுள்ளன. காங்கிரஸ் கட்சி சார்பில் டெல்லியில் நடைபெற்ற எதிர்க்கட்சி தலைவர்கள் ஆலோசனை கூட்டங்களில் மேற்கு வங்காளம் மாநில முதல்வரும் திரிணாமுல் காங்கிரஸ் கட்சி தலைவருமான மம்தா பானர்ஜி சிலமுறை பங்கேற்றுள்ளார். எனினும், மேற்கு வங்காளம் மாநிலத்திலுள்ள 42 பாராளுமன்ற தொதிகளிலும் பா.ஜ.க.வை எதிர்த்து நாங்கள் தனியாகவே போட்டியிடுவோம் என்று முன்னர் மம்தா குறிப்பிட்டிருந்தார். இந்நிலையில், இன்று செய்தியாளர்களுக்கு பேட்டியளித்த மேற்கு வங்காளம் மந்திரியும் திரிணாமுல் காங்கிரஸ் கட்சியின் மூத்த தலைவருமான சுப்ரதா முகர்ஜி, தற்போதைய நிலையில் பா.ஜ.க.வை வீழ்த்த என்னென்ன செய்ய வேண்டுமோ, அவற்றை செய்து பாராளுமன்ற தேர்தலை தனியாக எதிர்கொள்வோம். தேர்தல் முடிவுகளுக்கு பிறகு அனைவருடனும் ஆலோசனை செய்து கூட்டணி தொடர்பான எங்களது அடுத்தகட்ட நடவடிக்கை தொடர்பாக முடிவு எடுப்போம் என தெரிவித்துள்ளார். இவரது கருத்து பதில் அளித்துள்ள அம்மாநில சட்டசபை எதிர்க்கட்சி தலைவர் அப்துல் மன்னான், 'எங்களுடன் கூட்டணி வைத்துகொள்ளுமாறு உங்களை யார் அழைத்தார்கள்?' என்று கேள்வி எழுப்பியுள்ளார். திரிணாமுலுடன் முன்னர் நாங்கள் வைத்த கூட்டணிக எல்லாமே பேரழிவாகவே வாய்த்தது. இந்த மாநிலத்தில் இருந்தே காங்கிரஸ் கட்சியை துடைத்தெறிய திரிணாமுல் முயற்சித்து வருவதாகவும் அவர் குற்றம்சாட்டியுள்ள அவர், நாங்களும் தனியாகவே தேர்தலை சந்திக்க விரும்புகிறோம் தெரிவித்துள்ளார்.


text: (எம்.ஐ.முபாறக்) இலங்கையில் இடம்பெற்று வந்த சிவில் யுத்தம் முடிவடைந்து இன்றுடன் 7 வருடங்களாகின்றன. அந்த யுத்தம் பூரணமாக முடிவடைந்தாலும் கூட அந்த யுத்தத்தால் ஏற்படுத்தப்பட்ட வடுக்கள் இன்னும் ஆறவில்லை; யுத்தத்தால் பாதிக்கப்பட்ட மக்கள் பூரணமாகக் குணப்படுத்தப்படவில்லை. இருந்தாலும், வருடா வருடம் யுத்த வெற்றிக் கொண்டாட்டங்கள் மாத்திரம் தவறாமல் இடம்பெறுகின்றன. யுத்தத்தால் பாதிக்கப்பட்ட மக்களின் நிலை எவ்வாறு இருந்தாலும் பரவா இல்லை. அரசியல் இலாபம் ஒன்றே இலக்கு என்ற அடிப்படையில்தான் இன்று யுத்த வெற்றி கொண்டாடப்படுகின்றது. யுத்தத்தால் ஏற்படுத்தப்பட்ட உயிரிழப்பு, சொத்துக்கள் இழப்பு மற்றும் காணாமல் போனமை போன்றவற்றை ஈடு செய்வதற்குப் போதிய நடவடிக்கைகள் எடுக்கப்படாத நிலையில்தான் இந்த யுத்த வெற்றி தினம் கொண்டாடப்படுகின்றது. இந்த யுத்த வெற்றி விழா தொடர்பில் முழு நாடும் ஒருமித்த நிலைப்பாட்டில் இல்லாமை கவனிக்கத்தக்க விடயமாகும். ஓரினத்தின் உரிமைப் போராட்டத்தை அடக்கி ஒடுக்கிய மமதையில் இன்னோர் இனம் யுத்த வெற்றியைக் கொண்டாடும்போது, அடுத்த இனம் இந்த யுத்தத்தால் தங்களுக்கு ஏற்பட்ட அழிவுகளை நினைவு கூறும் தினமாக இத்தினத்தை மாற்றியுள்ளது. இவ்வாறு இந்த யுத்த வெற்றிக்கு ஆதரவும் எதிர்ப்பும் என இரண்டு வெவ்வேறு நிலைப்பாடுகள் காணப்படுவதால் இந்த யுத்த வெற்றிக் கொண்டாட்டம் தேவைதானா என்ற கேள்வியும் எழுகின்றது. அதனால்தான் யுத்த வெற்றி தினம் என்ற பதத்தை தேசிய வீரர்கள் தினம் என்று அரசு மாற்றியுள்ளது. யுத்த வெற்றி கொண்டாடப்படுவது இனியும் பொருத்தம் அல்ல என்பது இதன் மூலம் உணரப்படுகின்றது. ஒரு நாட்டுக்குள் ஓர் இனத்துக்கு எதிராக இன்னோர் இனம் நடத்திய யுத்தமாக இது பார்க்கப்படுவதும் தோல்வியுற்ற இனம் தொடர்ந்தும் தோல்வி மனப்பான்மையுடன் இருப்பதும் இந்த நாட்டுக்கு ஆபத்தானதாகும். யுத்த வெற்றிக் கொண்டாட்டமானது பிழை என இந்த அரசு உணர்ந்திருந்தாலும் கூட, சிங்களவர்களைப் பகைக்க முடியாது என்பதற்காக அரசு இன்று வேறு பெயரில் அதைக் கொண்டாடுகின்றது. அரசின் இந்த நிலைப்பாட்டை-நெகிழ்வுத் தன்மையைத் தனக்குச் சாதகமாக்கிக்கொண்ட மஹிந்த ராஜபக்ஸ முழுக்க முழுக்க சிங்களை மக்களை மாத்திரம் குறி வைத்து காய் நகர்த்தத் தொடங்கியுள்ளார். இந்த நாட்களில் அதிகம் நினைவு கூறப்படுபவராக மஹிந்தவே காணப்படுகின்றார்.அவர்தான் இந்த வெற்றிக்கு முழுக் காரணம் என மக்கள் நம்புகின்றனர். உண்மையில் அவர்தானா யுத்த வெற்றியின் சொந்தக்காரர் என்பதை இந்தத் தருணத்தில் ஆராய்ந்து பார்க்க வேண்டியுள்ளது. இந்த யுத்தத்தை நாம் கிரிக்கட் போட்டியுடன் ஒப்பிட்டுப் பார்ப்போம்.100 ஓட்டங்களை எடுத்த வீரர் அல்லது இறுதி ஓவர்களில் குறைந்த பந்துகளுக்கு வேகமாக அடித்தாடி கூடிய ஓட்டங்களை எடுத்து ஆட்டத்தை வெற்றியுடன் நிறைவு செய்த வீரரின் மீதே அனைவரின் கவனமும் திரும்பும்.வெற்றிக்கு அவரே காரணம் என அனைவரும் நம்புவர். ஆட்டத்தை முடித்து வைத்தவர் வெற்றியுடன் அதை நிறைவு செய்வதற்கு முன் பல வீரர்கள் ஆடி பலமான அடித்தளத்தைப் போட்டுக் கொடுத்தமை எவரது கவனத்தையும் ஈர்க்காது. இறுதியல் இடம்பெறும் அதிரடி ஆட்டமே அனைவரையும் கவரும். இவ்வாறுதான் இந்த யுத்தத்தையும் பார்க்க வேண்டியுள்ளது.கிரிக்கட் ஆட்டத்தைப் போன்று இந்த யுத்தத்தை வெற்றியுடன் முடித்து வைத்தவர் மஹிந்த. அவ்வாறு அதை வெற்றியுடன் நிறைவு செய்வதற்கு அவருக்கு உறுதியான அடித்தளத்தைப் போட்டுக் கொடுத்தவர்கள் பலர். அவ்வாரனவர்களுள் மிக முக்கியமானவர்தான் பிரதமர் ரணில் விக்ரமசிங்க.எவ்வளவு பெரிய ஆயுத பலத்தையும் தனது இராஜதந்திர பலத்தால் பலவீனப்படுத்தக் கூடிய கெட்டிக்காரர். அந்தக் கெட்டிக்காரர் களத்தில் இறங்கி ஆடிய ஆட்டம்தான் அவருக்குப் பின்னால் வந்த மஹிந்த யுத்தத்தை வெற்றியுடன் நிறைவு செய்வதற்கு பலமான அடித்தளத்தைப் போட்டுக் கொடுத்தது. ரணிலின் பந்தில் சரிந்த முக்கியமான விக்கட்தான் புலிகளின் கிழக்கு மாகாணத் தளபதியாக இருந்த கருணா அம்மான். அந்த விக்கட்டின் சரிவே புலிகளின் சரிவுக்கு வழி வகுத்தது. 2002 இல் ஆட்சியைக் கைப்பற்றிய ரணில் விக்ரமசிங்க புலிகளுடன் யுத்த நிறுத்த ஒப்பந்தம் ஒன்றைச் செய்ததன் மூலம் கருணாவை புலிகளிடம் இருந்து பிரித்தெடுத்தார். கருணா தலைமையிலும் பிரபாகரன் தலைமையிலும் புலிகள் இரண்டாகப் பிரிந்து தங்களுக்குள் சண்டையிட்டனர். இறுதியில் பிரபாகரன் அணி வென்றபோதிலும் கருணா தொடர்ந்தும் புலிகளுக்குச் சவாலாகவே இருந்தார். சமாதான ஒப்பந்தம் என்பது யுத்தரீதியாக புலிகளைப் பலவீனப்படுத்தும்-புலிகளிடையே பிளவுகளை ஏற்படுத்தும் என்ற உண்மையை பிரபாகரன் அறிந்தே வைத்திருந்தார். அதனால்தான் அவர் அந்த சமாதான ஒப்பந்தத்தை எதிர்த்தார்; அந்த ஒப்பந்தம் செய்யப்படுவதற்குக் காரணமாக இருந்த புலிகளின் மதியுரைஞர் அன்டன் பாலசிங்கத்துடனும் முரண்பட்டுக் கொண்டார். 2005இல் மஹிந்த ஆட்சியை ஏற்றதும் அவர் புலிகளுடன் யுத்தம் செய்வதற்குத் தயங்கினார். மிகவும் சிரமப்பட்டு புலிகளை ஒருவாறு பேச்சு மேசைக்கு அழைத்து வந்தார். அந்தப் பேச்சுக்கள் அனைத்தும் தோல்வியில் முடிவடைந்ததைத் தொடர்ந்து யுத்தம் தொடங்கப்பட்டது. மஹிந்தவை விடவும் புலிகளே யுத்தத்தை விரும்பினர். யுத்த நிறுத்த ஒப்பந்தம் தொடர்ந்து நடைமுறையில் இருந்தாலோ அல்லது ரணிலின் ஆட்சி தொடர்ந்து இருந்தாலோ புலிகள் மேலும் பலவீனம் அடைவர் எனக் கருதிய புலிகளின் தலைவர் பிரபாகரன் 2005 ஆம் ஆண்டு ஜனாதிபதித் தேர்தலில் ரணிலையும் தோற்கடித்து யுத்த நிறுத்த ஒப்பந்தத்தையும் தூக்கி வீசி இறுதி இலக்கை நோக்கி யுத்தத்தை நகர்த்தினார். ஆனால், ரணிலால் ஏற்கனவே போடப்பட்டிருந்த உறுதியான அடித்தளம்-அவர் ஏற்படுத்தி இருந்த புலிகளுக்கு இடையிலான பிளவு இறுதி இலக்கை அடையும் புலிகளின் யுத்த பயணத்தைத் தோல்வியடையச் செய்தன. களத்தில் இறுதியாக நின்று போராடிய மஹிந்தவுக்கு ரணிலின் இந்த ஏற்பாடு வெற்றியைக் பெற்றுக் கொடுத்துவிட்டது. இந்த நாட்டு மக்களின் பார்வையெல்லாம் இறுதி யுத்தத்தின் மீதே இருந்தது.அதற்கு முன் இடம்பெற்ற யுத்தங்கள் அனைத்தயும்-அவற்றில் இடம்பெற்ற நிகழ்வுகள் அனைத்தையும் மறந்து இறுதி யுத்தத்தையே யுத்தமாகப் பார்த்தனர். அதனால்தான் அந்த யுத்தத்தை வெற்றியுடன் நிறைவு செய்த மஹிந்தவுக்கு யுத்த வெற்றி சொந்தமானது. வரலாற்று நெடுகிலும் யுத்தத்தை ஆராய்ந்து பார்த்தால் யுத்த வெற்றிக்குப் பலர் உரிமை கோருவர். அதிலும் ரணிலே முதலிடத்தில் இருப்பார். ஆகவே, யுத்த வெற்றியின் உண்மையான சொந்தக்காரர் ரணில் என்பதுதான் உண்மை. ரணில் போட்டு வைத்த அடித்தளத்தின் அடிப்படையில் மஹிந்த அல்ல யாராக இருந்தாலும் யுத்தத்தை வென்றே இருப்பர் என்பதுதான் யதார்த்தம்.


இம்ரான் தாஹிர் மீது இனவெறி விமர்சனம்: விசாரணைக்கு உத்தரவு - section-feed - Lankasri News இம்ரான் தாஹிர் மீது இனவெறி விமர்சனம்: விசாரணைக்கு உத்தரவு #South Africa Cricket Team #South Africa ஜோகன்னஸ்பர்க் நகரில் இந்தியா, தென் ஆப்ரிக்க அணிகள் மோதிய 4வது ஒருநாள் போட்டியின் போது பார்வையாளர்கள் வரிசையில் இருந்தவர்கள் இம்ரான் தாஹிரை இனரீதியாக விமர்சித்தனர். எனவே அது தொடர்பாக விசாரணை மேற்கொள்ள தென் ஆப்ரிக்க கிரிக்கெட் வாரியம் உத்தரவிட்டுள்ளது. வாண்டரர்ஸ் மைதானத்தில் தென் ஆப்ரிக்க அணி 5 விக்கெட் வித்தியாசத்தில் வெற்றி பெற்றதை அடுத்து கோபமடைந்த ரசிகர்கள் அவரை இனரீதியாக விமர்சித்துள்ளனர். அடுத்து உடனே மைதானத்தில் இருந்த காவலர்களிடம் இம்ரான் தாஹிர் புகார் அளித்துள்ளார். ஆயினும் போட்டி நிறைவடைந்த நேரம் என்பதால் குற்றம்சாட்டப்பட்டவர்களை அடையாளம் காணும் முன் அவர்கள் மைதானத்தை விட்டு வெளியேறிவிட்டனர். பின்னர் பாகிஸ்தான் வம்சாவளியை சேர்ந்த இம்ரான் தாஹிரை இனரீதியாக விமர்சிக்கும் வீடியோ சமூக வளைதளங்களில் வெளியானதால் இது குறித்து விசாரனையை தென் ஆப்ரிக்க கிரிக்கெட் வாரியம் மேற்கொண்டுள்ளது. 38 வயதாகும் இம்ரான் தாஹிர் 2011 ஆம் ஆண்டு சர்வதேச கிரிக்கெட்டில் அறிமுகம் ஆனவர். இவர் தென் ஆப்ரிக்க அணி சார்பில் 20 டெஸ்ட் போட்டிகளும், 84 ஒரு நாள் போட்டிகளிலும், 36 T20 போட்டிகளிலும் விளையாடியுள்ளது குறிப்பிடத்தக்கது.


அரசியல் நெடி போஸ்டர்கள்..! விஜய் பிறந்த நாளில் மேலிடத்தில் இருந்து வந்த உத்தரவு.. உற்சாகத்தில் ரசிகர்கள்..! | Political Nedi Posters..! actor Vijay Birthday அரசியல் நெடி போஸ்டர்கள்..! விஜய் பிறந்த நாளில் மேலிடத்தில் இருந்து வந்த உத்தரவு.. உற்சாகத்தில் ரசிகர்கள்..! Tamil Nadu, First Published 23, Jun 2020, 9:23 AM அரசியல் நெடியுடன் கூடிய போஸ்டர்களுக்கு ரசிகர் மன்ற மேலிடம் கொடுத்த அனுமதியால் அவரது ரசிகர்கள் பெரும் எதிர்பார்ப்புடன தங்கள் தலைவரின் பிறந்த நேற்று கொண்டாடியுள்ளனர். மதுரையில் நடிகர் விஜய் பிறந்த நாளை முன்னிட்டு அதற்கு முதல் நாளே போஸ்டர்கள் ஒட்டப்பட்டன. அதில் விஜயை அரசியலுக்கு வர வேண்டும் என்கிற ரீதியில் வாசகங்கள் இடம் பெற்று இருந்தன. மேலும் கேரள முதலமைச்சர் பினராயி விஜயன், ஆந்திர முதலமைச்சர் ஜெகன் மோகன் ரெட்டி மற்றும் டெல்லி முதலமைச்சர் கெஜ்ரிவால் வரிசையில் தமிழகத்தை காப்பாற்றப்போவது விஜய் தான் என்கிற ரீதியில் அந்த போஸ்டர்கள் இருந்தன. விஜய் நேற்று பிறந்த நாள் கொண்டாடிய நிலையில் இந்த போஸ்டர்கள் கடந்த சனிக்கிழமையே மதுரையில் ஒட்டப்பட்டன. இந்த போஸ்டர்கள் அதிக கவனம் பெற்றது. சமூக வலைதளங்களில் வைரலானது. சில ஊடகங்களும் இந்த போஸ்டர்களையே செய்தியாக்கின. இதனை தொடர்ந்து இதே பாணியில் மாற்ற மாவட்டங்களில் மறுநாளும் போஸ்டர்கள் ஒட்டப்பட்டன. சொல்லப்போனால் விஜய் பிறந்த நாளன்று ஒரு அரசியல் வாதிக்கு கொடுக்கும் வாழ்த்தை போல, பிரபல நாளிதழில் முதல் பக்கத்தில் விளம்பரம் கொடுக்கப்பட்டது. கொரோனா வேகமாக பரவி வரும் சூழலில் பெரும்பாலான அரசியல் கட்சித் தலைவர்களே தங்கள் பிறந்த நாளை பெரிய அளவில் கொண்டாடவில்லை. ஆனால் நடிகரான விஜய் பிறந்த நாளை அவரது ரசிகர்கள் இந்த அளவிற்கு ஆர்ப்பட்டமாக கொண்டாடியது தான் பல தரப்பிலும் விவாதத்தை உருவாக்கியுள்ளது. ஏனென்றால் விஜய் ரசிகர் மன்றம் மிகவும் கட்டுப்பாடு மிக்கது. உதாரணத்திற்கு தமிழகத்தில் அதிமுக ஜெயலலிதா இருந்த போது எப்படி செயல்பட்டதோ, அதே போலத்தான் விஜய் ரசிகர் மன்றத்தை அவரது தந்தை எஸ்.ஏ.சந்திரசேகர் நடத்தி வருகிறார். விஜய் பிறந்த நாளுக்கு மட்டும் அல்ல அவரது படம் ரிலீஸ் சமயத்தில் கூட எந்த மாதிரி போஸ்டர் அடிக்க வேண்டும், எப்படி பிளக்ஸ் வைக்க வேண்டும், கட் அவுட்டுகள் எப்படி இருக்க வேண்டும் என்பதை ரசிகர் மன்ற மேலிடம் சொல்லிவிடும். இதனை பின்பற்றியே ரசிகர்கள்போஸ்டர்கள் அடிப்பர். மேலும் போஸ்டர்கள் தொடர்பாக விஜய் ரசிகர் மன்ற மேலிடத்திலும் அனுமதி பெற வேண்டும். கடந்த சர்க்கார் பட விவகாரத்திற்கு பிறகு விஜய் படம் வெளியாகும் போது அரசியல் ரீதியிலான வாசகங்களை மேலிடம் தவிர்க்குமாறு கூறியது. இதனை அடுத்து அதனை விஜய் ரசிகர்கள் தவிர்த்து வந்தனர். ஆனால் பிறந்த நாள் சமயத்தில் முழுக்க முழுக்க அரசியல் வாசகங்களுடன் அடிக்கப்பட்ட போஸ்டர்களின் பின்னணி தான் ரசிகர்களை குஷிப்படுத்தியுள்ளது. எம்ஜிஆர், ரஜினி வரிசையில் விஜயை ஒரு மாஸ் ஹீரோவாக தங்கள் ரசிகர்கள் நம்பிக் கொண்டிருக்கின்றனர். ரஜினி அரசியலுக்கு வராத நிலையில் விஜய் நிச்சயமாக அரசியலுக்கு வருவார் என்றும் அவர்கள் நம்புகிறார்கள். மேலும் விஜயின் தந்தை அவ்வப்போது அவரது அரசியல் பிரவேசம் குறித்து மறைமுகமாக சில கருத்துகளை கூறக்கூடியவர். அதோடு மட்டும் அல்லாமல் விஜய் தனது படங்களில் தவறாமல் அப்போதைய அரசியல் சூழலை விமர்சிப்பதை வழக்கமாக வைத்துள்ளார். இதனை எல்லாம் கூட்டிக் கழித்து தான் விஜய் அரசியலுக்கு வருவார் என்று அவரது ரசிகர்கள் நம்புகிறார்கள். இந்த சூழலில் அரசியல் ரீதியிலான போஸ்டர்களுக்கு ரசிகர் மன்ற மேலிடம் அனுமதி கொடுத்துள்ளது, அடுத்த வருடம் சட்டப்பேரவை தேர்தல் வர இருப்பது போன்றவற்றை முடிச்சி போட்டு இப்போதே எம்எல்ஏ கனவில் சில நிர்வாகிகள் மிதக்க ஆரம்பித்துள்ளனர். இதற்கு எல்லாம் தூபம் போடும் வகையில் ரசிகர் மன்ற மேலிடம் அடுத்தடுத்த நடவடிக்கைகளை மேற்கொண்டு வருகிறது. Last Updated 23, Jun 2020, 10:17 AM actor Vijay Birthday பிற்படுத்தப்பட்டோருக்கான இட ஒதுக்கீட்டை தடுக்க மத்திய அரசு சூழ்ச்சி..!! விபரீத வேலை என கம்யூனிஸ்ட் எச்சரிக்கை.


text: நேபாளம் () இமயமலையின் அடிவாரத்தில் அமைந்துள்ள ஒரு தனி நாடாகும். தெற்காசியாவில் உள்ள இந்நாட்டின் வடக்கில் மக்கள் சீன குடியரசும் தெற்கு, மேற்கு மற்றும் கிழக்குத் திசைகளில் இந்தியாவும் அமைந்துள்ளன. நேபாளம் பொதுவாக இமாலய இராச்சியம் என்று அழைக்கப்படுகிறது. கௌதம புத்தர் பிறந்த லும்பினி நகரம் நேபாள-இந்தியா எல்லையில் உள்ளது. வரலாறு காத்மாண்டு சமவெளியில் அகழ்ந்தெடுக்கப்பட்ட நியோலிதிக் காலப்பகுதியை சேர்ந்த ஆயுதங்களின் மூலம் 9,000 ஆண்டுகளுக்கு முன்னரே இப்பிரதேசங்களில் மக்கள் குடியிருப்புகள் இருந்ததை காட்டுகிறது. திபேத்திய-மியான்மார் இன மக்கள் 2,500 ஆண்டுகளுக்கு முன்னர் இங்கு வசித்ததாக கருதப்படுகிறது. இந்தோ-ஆரிய மக்கள் சுமார் பொ.ஊ.மு. 1500 அளவில் இங்கு வந்தனர், மேலும் சுமார் பொ.ஊ.மு. 1000 அளவில் பல சிற்றரசுகள் தோன்றின. இவ்வாறான ஒரு சிற்றசான சாக்கியர் இளவரசனான கௌத்தம் சித்தார்த்தன் (பொ.ஊ.மு. 563-483) என்பவர் தமது அரசை துறந்து மெய்ஞானம் பெற்று பின்னர் புத்தர் என அழைக்கப்பட்டார். பொ.ஊ.மு. 250 அளவில் இப்பிரதேசம் வட இந்தியாவின் மௌரியப் பேரரசுடைய ஆதிக்கத்துக்கு உட்பட்டது, பின்னர் பொ.ஊ. 4ஆவது நூற்றாண்டளவின் குப்த பேரரசுடைய ஆட்சியின் கீழான அரசாக செயற்பட்டது. பொ.ஊ. 5வது நூற்றாண்டுக்குப் பின்னர் லிச்சாவி இனமக்கள் காத்மாண்டு சமவெளியை ஆட்சி செய்தனர். இவர்களது ஆட்சி பொ.ஊ. 5ஆவது நூற்றாண்டின் பிற்காலம் வரை நீடித்தது. லிச்சாவி அரசவம்சத்துக்கு பின்னர் நேவாரிகள் காலம் தொடங்கிற்று 879 தொடக்கம் இவ்வரசவம்சம் நேபாளத்தை ஆண்டது எனினும் அவர்களில் ஆட்சியின் எல்லைகள குறித்த தகவல்கள் இல்லை. பொ.ஊ. 11வது நூற்றாண்டில், தெற்கு நேபாளம் தென்னிந்தியாவின் சாளுக்கிய பேரரசின் ஆட்சிகுட்பட்டது. இவ்வாட்சியின் கீழ் நேபாளத்தின் மத கட்டமைப்புகள் மாற்றம் பெற்றது அரசர் இந்து சமயத்தை ஆதரித்த காரணத்தால் அங்கு ஏற்கனவே நிலவிய பௌத்த மதம் இந்து சமயத்தால் பிரதீயீடு செய்யப்பட்டது. மல்ல வம்சத்தவர்கள் காத்மாண்டு சமவெளியில் பதான் நகரப் பரப்பை மேலும் விரிவு படுத்தினர். மல்ல வம்ச மன்னர் வீரதேவன் என்பவர் லலித்பூர் எனும் பதான் நகரத்தை நிறுவினார். மல்லர்கள் காத்மாண்டு சமவெளியை பொ.ஊ. 1201 முதல் 1768 முடிய ஆண்டனர். 14வது நூற்றாண்டில் நாடு, காட்மாண்டூ, பதான், பக்தபூர் என மூன்றாக பிளவுபட்டது. இவை பல நூற்றாண்டுகளுக்கு பகைமை பாராட்டி வந்தன. 1768-இல் ஷா வம்சத்தின் கோர்க்கா நாட்டு மன்னர் பிரிதிவி நாராயணன் ஷா என்பவர் கீர்த்திப்பூர் போர், காட்மாண்டுப் போர் மற்றும் பக்தபூர் போர்களில் காத்மாண்டு சமவெளியின் மூன்று நகரங்களைக் கைபப்ற்றி, ஒன்றினைத்த நேபாள இராச்சியத்தை நிறுவினார். ஷா வம்ச மன்னர்களின் பரம்பரை தலைமை அமைச்சர் மற்றும் தலைமைப் படைத்தலைவர்களாக இருந்தவர்களான ராணா வம்சத்தின் ஜங் பகதூர் ராணா என்பவர் 1846ல் நேபாள இராச்சியத்தின் ஷா வம்ச மன்னர்களின் ஆட்சி அதிகாராங்களை கைப்பற்றி, பெயரளவில் ஷா வம்ச மன்னர்களை கைப்பாவை மன்னர்களாக வைத்துக் கொண்டு, அவரும், அவரது பரம்பரையினரும் 1951 முடிய ஆட்சி செலுத்தினார். 1951ல் மீண்டும் ஷா வம்ச மன்னர்கள் நேபாளத்தை 1951 முதல் 2008 முடிய ஆண்டனர். 1815-1816ல நடைபெற்ற ஆங்கிலேய-நேபாளப் போரின் முடிவில், ஷா வம்சத்தின் நேபாள இராச்சியத்தினர் கைப்பற்றியிருந்த, கார்வால், சிர்மூர், குமாவுன், சிக்கிம் மற்றும் டார்ஜிலிங் பகுதிகள் கிழக்கிந்திய கம்பெனியினருக்கு வழங்கப்பட்டது. 1846இல் ஆதிகாரம் செலுத்திவந்த ஜங் பகதூர் ராணா என்ற தளபதியை பதவி கவிழ்க்க எடுத்த முயற்சி தோல்வியில் முடிந்தது. இதன் போது அரசருக்கு சார்பானவர்களுக்கும் பகதூருக்கு சார்பானவர்களுக்கும் மோதல் ஏற்பட்டது. இதில் பகதூர் வெற்றி பெற்று தன்னை பரம்பரை தலைமை பிரதமராக்கிக் கொண்டு அரசரின் அதிகாரங்களை தன்கையில் எடுத்துக் கொண்டார். மேலும் இவர் ராணா வம்சத்திற்கு வித்திட்டார். ராணா வம்சத்தார் பிரித்தானிய ஆதரவு கொள்கையை கடைப்பிடித்தனர். 1923 இல் ஐக்கிய இராச்சியத்துடன் உடன்படிக்கை செய்து கொள்ளப்பட்டது, இதன் மூலம் ஐக்கிய இராச்சியம் நேபாளத்தை சுதந்திர நாடாக ஏற்றுக் கொண்டது. 1940களின் இறுதியில் சனநாயக இயக்கங்களும் அரசியல் கட்சிகளும் ராணா வம்ச அதிகாரத்துக்கு எதிர்ப்பு தெரிவித்து வந்தன. இதேவேலை 1950இல் சீனா திபேத்தை தன்னுடன் இணைத்துக் கொண்டது, இதன் காரணமாக நேபாளத்தின் அரசியலில் இந்தியா ஆர்வம் கொண்டது. இதன் போது இந்தியாவில் தங்கியிருந்த ஷா வம்ச மன்னர் திரிபுவன் வீர விக்ரம் ஷா என்பவரை நேபாளாத்தின் அரசரானார். பல வருடங்களாக அரசுக்கும் அரசருக்கும் ஏற்பட்ட அதிகார பிரச்சினைகளின் பிறகு, 1959 இல் அமைச்சரவையை பதவி விலக்கினார். கட்சியற்ற பஞ்சாயத்து ஆட்சி முறையொன்று ஏற்படுத்தப்பட்டது. 1989 இல் ஏற்பட்ட மக்கள் போராட்டங்கள் காரணமாக அரசர், 1991 மேயில் அரசியலமைப்புச் சட்டத்தை மாற்றி பல கட்சி முறைய ஏற்படுத்தினார். முதலாவது சனநாயக தேர்தலில் நேபாள காங்கிரசு வெற்றி பெற்று கிரிஜா பிரசாத் கொய்ராலா பிரதமராக பதவியேற்றார். அண்மைய நிகழ்வுகள் 2001 ஜூன் 1 இல் முடிக்குரிய இளவரசன் திபெந்திரா அரண்மனையில் தனது பெற்றோருடன் தனது மணப்பெண் தொடர்பில் ஏற்பட்ட கருத்து வேறுபாடுகள் காரணமாக கொலைவெறியாடியதில் அவரது பெற்றோர் கொல்லப்பட்டனர். மேலும், மூன்று நாட்களில் அவரும் இறந்தார். பின்னர் பிரேந்திராவின் சகோதரனான ஞானேந்திரா மன்னராக அறிவிக்கப்பட்டார். இந்நிலையற்ற அரசுகளை பயன்படுத்திக் கொண்ட மாவோயிசவாதிகள் 2004 ஆகஸ்டில் காட்மாண்டூ பள்ளத்தாக்கை கைப்பற்றினார்கள், இதனால் மக்களிடையே மன்னராட்சி மீதான நல்லெண்ணம் குன்றியது. 2005 பிப்ரவரி 1 இல் மாவோயிச போராளிகளை அடக்குதல் என்ற பெயரால், கயனேந்திரா மன்னர் அரசை பதவி விலக்கிவிட்டு, முழு ஆட்சி அதிகாரத்தையும் தன் கையில் எடுத்தார். செப்டம்பர் 2005 இல் மாவோயிச போராளிகள் மூன்று மாத ஒருதலைப்பட்ச யுத்த நிறுத்தமொன்றை அறிவித்த போதும் அரசு போர் மூலமாக போராளிகளை அடக்குவதாக பிடிவாதமாக இருந்தது. சில வாரங்களில் 2007 இல் பொதுத் தேர்தல் நடத்தப்படும் என அரசு அறிவித்தது. அதற்குப்பிறகு மாவோயிசவாதிகளின் ஆதரவுடன் ஏழு நாடாளுமன்ற கட்சிகள் அரசரின் கொடுங்கோல் ஆட்சிக்கு எதிர்ப்பு தெரிவுக்கும் வகையில் பாரிய எதிர்ப்பார்பாட்டங்களை நடத்தின. எவ்வாறாயினும் இவ்வார்ப்பாட்டங்களை பல பொய் காரணங்களை காட்டி மன்னர் அடக்கினார். வேலையின்மை பாதுகாப்பின்மை போன்றவற்றால் வெறுப்படைந்த மக்கள் மென்மேலும் இவ்வார்ப்பாட்டங்களில் இணைந்தனர். ஆனால், அரசரோ மேலும் மூர்க்கத்தனமாக இவ்வார்ப்பாட்டங்களை அடக்கினார். உணவு பற்றாக்குறையும் நாட்டில் ஏற்படத்தொடங்கியது இதனால் மக்கள் அரண்மனையைச் சூழ்ந்து ஆர்பாட்டம் செய்ய திட்டமிட்டனர். இதன் போது பாதுகாப்புப் படைகள் மேலும் கொடூரமாக செயல் பட தொடங்கினார்கள். விளைவாக 21 பேர் இறந்ததோடு மேலும் ஆயிரக்கணக்கான மக்கள் காயப்பட்டனர். அதிகரித்துவந்த வெளிநாட்டு அழுத்தங்களின் முன்னிலையில் கயனேந்திரா மன்னர் ஏப்ரல் 21 2006 இல் தான் தனது அதிகாரங்களை கைவிடுவதாகவும் அது மக்களுக்கே மீண்டும் வழங்கப்படுவதாகவும் அறிவித்தார். மன்னர் 7 கட்சி கூட்டணியிடம் ஒரு தற்காலிக பிரதமரை நியமிக்குமாறும் தேர்தல்கள் விரைவில் நடத்தப்படும் எனவும் அறிவித்தார். இருப்பினும் பலர் தொடர்ந்து ஆர்பாட்டங்களில் ஈடுபட்டு மன்னராட்சி முற்றாக இல்லாதொழிக்கப் படவேண்டும் எனக் கோரினார்கள். கடைசியாக 19 நாள் ஆர்பாட்டங்களுக்குப் பிறகு ஏப்ரல் 24 மத்திய இரவில் ஏப்ரல் 28 ஆம் நாள் நாடாளுமன்றத்தை கூடும் படி கேட்டுக் கொண்டார். இதன்படி ஒன்றுகூடிய நாடாளுமன்றம் அரசரின் இராணுவம் மீதான அதிகாரங்களை அகற்றி மன்னர் இந்து கடவுளின் வாரிசு என்ற பட்டத்தையும் நீக்கியது மேலும் மன்னர் வரிச் செலுத்தவேண்டும் எனவும் கேட்கப்பட்டது. பல அரச அதிகாரிகளுக்கு எதிராக சட்ட நடவடிக்கையும் மேற்கொள்ளப்பட்டது. "மேதகு மன்னரின் அரசு" என்ற பெயர் நீக்கப்பட்டு நேபாள ஜனநாயக அரசு என அரசின் பெயர் மாற்றப்பட்டது. புதிய அரசியலமைப்புச் சட்டத்தை ஆக்கும் வகையில் அரசியலமைப்புச் சட்டவாக்க சபையொன்றுக்கான தேர்தல்கள் விரைவில் நடைபெறும் எனவும் அறிவிக்கப்பட்டது. மேலோட்டம் நாட்டின் மக்கள் தொகையின் 80% இந்து மதத்தை பின்பற்றுபவர்களாவார்கள். தெற்கே வெப்பமான தெராய்யும் வடக்கே குளிரான இமாலயம் கொண்ட நேபாளத்தின் புவியமைப்பு பெரிய வேறுபாடுகளை காட்டுகிறது. சிறிய தூரத்துக்குள் சமவெளியில் இருந்து உலகிலேயே மிக உயரமான இமயம் வரை நிலம் மிக விரைவாக உயர்வடைகிறது. சினாவுடனான எல்லையில் உள்ள எவரெஸ்ட் உட்பட, உலகில் முதல் பத்து உயரமான மலைகளில் எட்டு நேபளத்தில் காணப்படுகிறது. நேபாளத்தின் தலைநகரமும் அதன் பெரிய நகரமுமாக காட்மாண்டூ விளங்குகிறது. நேபாளத்தின் பெயரின் ஆரம்பம் குறித்த தெளிவான கருத்துக்கள் இல்லாத போதும் "நே" (புனித) "பாள்" (குகை) என்பது பொதுவான கருத்தாகும். பல்வேறு அரசர்களின் கீழ், நீண்ட பசுமையான வரலாற்றை கொண்டிருந்த நேபாளம் 1990இல் அரசியலமைப்பு சட்ட முடியாட்சியாக மாறியது. எவ்வாறெனினும் மன்னர் முக்கியமான மற்றும் நன்கு வரையறுக்கப்படாத அதிகாரங்களை தம் வசம் வைத்துக் கொண்டார். இது ஆட்சி நிலையின்மைக்கும் மேலும் 1996 முதல் மாவோயிசவாதிகளால் போரட்டம் ஒன்றை ஆரம்பிக்கவும் வித்திட்டது. முதல் நிலை அரசியல் கட்சிகளால் தனிமைப்படுத்தப்பட்ட மாவோயிசவாதிகள் தலைமறைவாகி அரசுக்கெதிராகவும் அரசருக்கு எதிராகவும் கரில்லா யுத்தம் ஒன்றை ஆரம்பித்தார்கள். இவர்கள் அரசரையும் அரசையும் கவிழ்த்துவிட்டு குடியரசு ஒன்றை உருவாக்கும் நோக்கத்தை கொண்டுள்ளார்கள். இதன் காரணமாக ஏற்பட்டுள்ள நேபாள உள்நாட்டு யுத்தத்தினால் இது வரை சுமார் 13,000 பேர் வரையில் இறந்திருப்பதாக கருதப்படுகிறது. நாட்டின் 60%த்தை ஆட்சி செய்யும் மாவோயிசவாதிகளை அடக்குவதாக கூறி 2002இல் மன்னர் தேர்தல் மூலம் தெரிவான பிரதமரை பதவிநீக்கி அவர் அவரது அரசையும் கலைத்தார். 2005 இல் தன்னிச்சையாக அவசரகால சட்டத்தை பிறப்பித்தார். அரசருக்கெதிராக தொடர்ந்து நடைபெற்ற பேரணிகள் எதிர்பார்பாட்டங்கள் காரணமாக மன்னர் 2006 ஏப்ரல் 24ஆம் நாள் முன்பு தன்னால் கலைக்கப் பட்ட நாடாளுமன்றத்துக்கு மீண்டும் ஆட்சியை கையளிக்க ஒப்புக் கொண்டார். புதிதாகக் கூடிய நாடாளுமன்றம் அரசரின் அதிகாரங்களை அகற்றுவதற்கான சட்டமூலத்தை ஏக மனதாக நிறைவேற்றியது. மேலும் நேபாளம் மதசார்பற்ற, ஜனநாயக நாடாக அறிவிக்கப்பட்டது. புதிய அரசியலமைப்புச் சட்டம், 2015 நேபாள அரசியலமைப்பு சட்டம், 2015, 20 செப்டம்பர் 2015 அன்று முதல் நடைமுறைக்கு வந்ததது. புதிய அரசியல் சாசனம் 20 செப்டம்பர் 2015 அன்று நடைமுறைக்கு வருவதை குறிக்கும் வகையில், நாட்டின் அதிபர் ராம் பரன் யாதவ் புதிய அரசியல் சாசனத்தில் கையெழுத்திட்டார். நேபாள அரசியலமைப்புச் சட்டம், 8 பகுதிகளாகவும், 305 தொகுப்புகளாகவும், 9 பட்டியல்களாகவும் இயற்றப்பட்டுள்ளது. நேபாளத்தை சமயசார்பற்ற, ஜனநாயகக் கூட்டாட்சி குடியரசு நாடு என அறிவிக்கப்பட்டது. நேபாளத்தை ஏழு மாநிலங்களாகவும், 75 மாவட்டங்களாகவும் பிரித்தது. நிர்வாகப் பகுதிகள் 20 செப்டம்பர் 2015 அன்று புதிதாக வரையறுக்கப்பட்ட நேபாள அரசியல் அமைப்புச் சட்டத்தின் பட்டியல் எண் 4-இன் படி, கூட்டாட்சியை அடிப்படையாக் கொண்டு, 77 மாவட்டங்களைக் கொண்டு, 7 மாநிலங்கள் உருவாக்கப்பட்டுள்ளது. நேபாள நாடாளுமன்றம், 2018 ஈரவை முறைமையுடன் 334 உறுப்பினர்களுடன் கூடிய நேபாள நாடாளுமன்றம், 275 உறுப்பினர்கள் கொண்ட பிரதிநிதிகள் சபை எனும் கீழவையும் மற்றும் 59 உறுப்பினர்கள் கொண்ட தேசிய சட்டமன்றம் எனும் மேலவையும் கொண்டதாக இருக்கும். மாநிலங்களின் சட்டமன்றங்கள் ஓரவையுடனும் செயல்படும். பிரதிநிதிகள் சபை 275 உறுப்பினர்கள் கொண்ட நேபாள பிரதிநிதிகள் சபையின் 165 உறுப்பினர்கள் வாக்காளர்களால் நேரடியாகவும், 110 உறுப்பினர்கள் விகிதாசாரப் பிரதிநிதித்துவத் தேர்தல் முறையில், அரசியல் கட்சிகள் பெற்ற மொத்த வாக்கு சதவீதத்தின் படி மறைமுகமாகவும் தேர்ந்தெடுக்கப்படுவர். தேசிய சபை 59 உறுப்பினர்கள் கொண்ட நேபாள தேசிய சபையின் 56 உறுப்பினர்களை நேபாள சட்டமன்றங்களின் உறுப்பினர்கள் மற்றும் உள்ளாட்சி மன்றத் தலைவர்கள் மற்றும் துணைத் தலைவர்களால் தேர்தெடுக்கப்படுவர். மீதமுள்ள 3 உறுப்பினர்களை நேபாளக் குடியரசுத் தலைவர் நியமிப்பர். உள்ளாட்சி நிர்வாக அமைப்புகள் நேபாள உள்ளாட்சி அமைப்புகளின் மறுசீரமைப்பு ஆனையத்தின் அறிக்கையின் படி, மார்ச் 2017ல், நகர்புறப் பகுதிகளை 6 மாநகராட்சிகளாகவும்; 11 துணை-மாநகராட்சிகளாகவும்; 246 நகர்புற நகராட்சிகளாகவும், 481 கிராமிய நகராட்சிகளாகவும் பிரிக்கப்பட்டுள்ளது. மக்கள் தொகையியல் 2011ஆம் ஆண்டின் மக்கட்தொகை கணக்கெடுப்பின் படி, நேபாளத்தின் மொத்த மக்கள் தொகை 2,64,94,504 (இரண்டு கோடியே அறுபத்தி நான்கு இலட்சத்து தொன்னூற்றி நாலாயிரத்தி ஐந்நூற்றி நான்கு) அதிக மக்கள் தொகை கொண்ட மத்திய வளர்ச்சி பிராந்தியத்தின் மக்கட்தொகை 9,656,985 ஆகவும், 2,552,517 அளவில் குறைந்த மக்கட்தொகை கொண்ட பிராந்தியமாக தூரமேற்கு வளர்ச்சி பிராந்தியம் உள்ளது. நேபாளத்தின் மலைப் பகுதிகளில் மக்கட்தொகை 6.73% ஆகவும், குன்றுப் பகுதிகளில்: 43.00% ஆகவும், சமவெளிகளில் 50.27% ஆகவும் உள்ளது. கடந்த பத்தாண்டுகளில் (2001–2011) மக்கள் தொகை வளர்ச்சி 3,343,081 உயர்ந்து, சராசரி மக்கள் தொகை வளர்ச்சி விகிதம் 1.35% ஆக உள்ளது. சமயம் நேபாள மக்களில் இந்துக்கள் 81.3% ஆகவும், பௌத்தர்கள் 9% ஆகவும், இசுலாமியர்கள் 4.4% ஆகவும், கிராந்தி மக்கள் 3% ஆகவும், கிறித்தவர்கள் 1.4% ஆகவும், 1% மக்கள் இதர சமயங்களையும் மற்றும் சமயம் அற்றவர்களாகவும் உள்ளனர். மொழிகள் நேபாளத்தில் பெரும்பான்மையின மக்கள் இந்திய-ஆரிய மொழிகளான நேபாளி மொழி, நேவார் மொழி, மைதிலி மொழி, அவதி மொழி, போஜ்புரி மொழி, தாரு மொழி, நேபால் பாசாவும், திபெத்திய-பர்மிய மொழிகளான தாமாங் மொழி மற்றும் குரூங் மொழிகளையும் மற்றும் உள்ளூர் மொழிகளான தன்வர், குரூங் மற்றும் கிராதி மொழிகள் பேசுகின்றனர். புவியியல் நேபாளம் 650 கிமீ நீளமும் 200 கிமீ அகலமும் கொண்ட அண்ணளவான ஒரு செவ்வக வடிவையுடைய நாடாகும். நேபாளம் பொதுவாக மூன்று தரைத்தோற்ற பிரிவுகளாக பிரித்து நோக்கப்படுகிறது: மலைப்பிரதேசம், குன்றுப் பிரதேசம் மற்றும் தராய் பிரதேசம். இவ்வலயங்கள் கிழக்கு மேற்காக நீண்டு காணப்படுகின்றன. இவை நேபாளத்தின் ஆற்றுத்தொகுதியால் ஊடறுத்து செல்லப்படுகிறது. இந்திய எல்லையில் காணப்படும் தராய் சமவெளிகள் இந்திய-கங்கை சமவெளியின் வட பகுதியாகும். இப்பிரதேசம் மூன்று முதன்மையான ஆறுகளால் வளமாக்கப்படுகின்றது அவையாவன: கோசி, நாராயனி, கர்னாலி என்பனவாகும். இப்பிரதேசம் வெப்பமான ஈரப்பதன் கூடிய காலநிலையைக் கொண்டுள்ளது. குன்றுப் பிரதேசத்தில் 1000 தொடக்கம் 4000 மீட்டர் வரையான நிலப்பகுதி அடங்கும். இங்கு, சிவாலிக், மகாபாரத் லெக் என்ற இரண்டு தாழ் மலைத்தொடர்கள் முக்கியமாக காணப்படுகின்றது. இப்பிரதேசம் நாட்டின் வளமான மற்றும் கூடுதலாக நகரமயமாக்கப்பட்ட காட்மாண்டூ பள்ளத்தாக்கையும் உள்ளடக்குகிறது. இப்பிரதேசம் புவியியல் தன்மைக்காரணமாக தனிமைப் படுத்தப்பட்டிருந்தாலும் நாட்டின் பொருளாதார அரசியல் மையமாக விளங்கி வந்துள்ளது. இங்கு 2500 மீட்டருக்கு மேற்பட்ட பிரதேசங்களில் மக்கள் குடியிருப்புகள் அரிதாகவே காணப்படுகின்றது. மலைப் பிரதேசமானது உலகிலேயே உயரமான மலைகளைக் கொண்டுள்ளது. உலகில் உயரமான மலையான எவரெஸ்ட் திபெத்துடனான எல்லையில் காணப்படுகிறது. மேலும் உலகின் முதல் பத்து உயரமான மலைகளில் எட்டு நேபாளத்தில் அமைந்துள்ளது. உலகில் மூன்றாவது உயரமான மலையான கஞ்சன்சுங்கா மலை கிழக்கு சிக்கிமுடனான எல்லையில் அமைந்துள்ளது. காடழிப்பு இப்பிரதேசத்தில் காணப்படும் முக்கிய பிரச்சினையாகும். நேபாளம் ஐந்து காலநிலை வலயங்களைக் கொண்டுள்ளது. 1200 மீட்டருக்கு கீழான பகுதிகளில் வெப்ப வலய காலநிலையும் 1200 தொடக்கம் 2400 மீட்டர் வரையான பிரதேசம் மிதமான காலநிலையையும் 2400 தொடக்கம் 3600 மீட்டர் வரையான பிரதேசம் குளிர் வலய காலநிலையையும் 3600 தொடக்கம் 4400 மீட்டர் வரையான பிதேசம் உப ஆர்டிக் காலநிலையையும் 4400 மீட்டருக்கு மேலான பிரதேசம் ஆர்டிக் காலநிலையையும் கொண்டுள்ளது. மேலும் நேபாளத்தில், கோடை, பருவக்காற்றுகள், இலையுதிர்காலம், கோடை, இளவேனில் என ஐந்து பருவங்கள் காணப்படுகின்றன. இமாலயம் பருவக்காற்றுகள் செல்லும் வட எல்லையையாகவும் கோடையில் மத்திய ஆசியாவில் இருந்துவரும் குளிர்காற்றுகள் செல்லும் தெற்கு எல்லையாகவும் செயற்படுகின்றது. நேபாளமும் வங்காளதேசமும் சுமார் 21 கிமீ மட்டுமே அகலமான இந்தியாவுக்குச் சொந்தமான சிலிகுரி பாதை நிலப்பரப்பால் பிரிக்கப்பட்டுள்ளன. இப்பிரதேசம் சிலிகுரி பாதை என அழைக்கப்படுகிறது. நிலநடுக்கங்கள் நேபாளம் நிலநடுக்க மையத்தில் அமைந்துள்ள பகுதிகளில் ஒன்றாகும். 2015 ஆம் ஆண்டு ஏப்ரல் மாதம் 25 ஆம் தேதி காலை ஏற்பட்ட சக்தி வாய்ந்த நில நடுக்கத்தில் 7,250 மக்கள் பலியானார்கள். இதன் அதிர்வு ரிக்டர் அளவில் 7.9 பதிவாகியுள்ளது. பொருளாதாரம் நேபாளம் உலகில் மிக ஏழையானதும் அபிவிருத்தி குன்றியதுமான நாடுகளில் ஒன்றாகும். மக்கள் தொகையில் 38 சதவீதமானோர் வறுமைக் கோட்டுக்கு கீழ் வாழ்கிறார்கள். அதன் மூலதனச் சந்தை ஆரம்ப நிலையில் காணப்படுகிறது. மேலும் மிக அண்மையிலேயே பங்குச் சந்தை தகவல்கள் இணையத்தில் சேர்க்கப்பட்டுள்ளன வேளாண்மை மற்றும் சுற்றுலாத் துறையே நேபாளத்தின் முக்கிய வருவாயாக உள்ளது. உலகப் பாரம்பரியக் களங்கள் நேபாளத்தில் எட்டு கலாச்சார பண்பாட்டு உலகப்பாரம்பரியக் களங்களும், இரண்டு இயற்கை உலகப்பராம்பரியக் களங்களும் அமைந்துள்ளது.. அனுமன் தோகா நகர சதுக்கம் பக்தபூர் நகர சதுக்கம் பதான் தர்பார் சதுக்கம் பசுபதிநாத் கோவில் சங்கு நாராயணன் கோயில் பௌத்தநாத்து சுயம்புநாதர் கோயில் லும்பினி சித்வான் தேசியப் பூங்கா சாகர்மாதா தேசியப் பூங்கா சுற்றுலா மற்றும் ஆன்மிகத் தலங்கள் ஆன்மிகத் தலங்கள் இந்துக்களின் ஆன்மிகத் தலமாக புகழ் பெற்ற பசுபதிநாத் கோவில், சங்கு நாராயணன் கோயில் மற்றும் முக்திநாத் விளங்குகிறது. பௌத்தர்களின் புனித தலங்களாக லும்பினி, பௌத்தநாத்து மற்றும் கபிலவஸ்து உள்ளது. சுற்றுலாத் தலங்கள் எவரெஸ்ட் சிகரம், கஞ்சன்சுங்கா மலை, அன்னபூர்ணா மற்றும் தவளகிரி மலைகள் மற்றும் மலையேற்ற வீரர்களையும், சித்வான் தேசியப் பூங்கா, சாகர்மாதா தேசியப் பூங்கா சுற்றுலாப் பயணிகளையும் மிகவும் ஈர்க்கும் இடங்கள் ஆகும். நேபாள நாடாளுமன்றத் தேர்தல், 2017 2017 நவம்பர் - டிசம்பர் மாதங்களில நடைபெற்ற நேபாள நாடாளுமன்றத் தேர்தல்களில் நேபாள கம்யுனிஸ்ட் கட்சி (மார்க்சிஸ்ட்-லெனினிஸ்ட்) மற்றும் நேபாள கம்யுனிஸ்ட் கட்சி (மாவோயிஸ்ட்) தலைமையிலான இடதுசாரி கூட்டணி பெரும் வெற்றி பெற்றது. நேபாளி காங்கிரஸ் தலைமையிலான வலதுசாரி கூட்டணி இரண்டாம் இடம் பெற்றது. சனவரி, 2018க்குள் புதிய நாடாளுமன்றம் அமைக்கப்படும். நேபாள மாநிலங்களின் சட்டமன்றத் தேர்தல்கள், 2017 நேபாள நாடாளுமன்றத் தேர்தலுடன் நடைபெற்ற ஏழு நேபாள மாநிலங்களின் சட்டமன்றத் தேர்தல்களில், மாநில எண் 2 தவிர, பிற ஆறு மாநில சட்டமன்றத் தேர்தல்களில் நேபாள கம்யுனிஸ்ட் கட்சி (மார்க்சிஸ்ட்-லெனினிஸ்ட்) மற்றும் நேபாள கம்யுனிஸ்ட் கட்சி (மாவோயிஸ்ட்) தலைமையிலான இடதுசாரி கூட்டணி பெரும் வெற்றி பெற்றது. இதனையும் காண்க நேபாள மாநிலங்கள் நேபாளத்தின் மாவட்டங்கள் நேபாள நகரங்கள் நேபாள காலக் கோடுகள் கிராத இராச்சியம் லிச்சாவி நாடு மல்லர் வம்சம் ஷா வம்சம் கோர்கா அரசு பிரிதிவி நாராயணன் ஷா நேபாள இராச்சியம் நேபாளத்தின் வரலாறு நேபாள மன்னர்கள் நேபாள பிரதம அமைச்சர்கள் நேபாள நாடாளுமன்றத் தேர்தல், 2017 ஆதாரங்கள் வெளியிணைப்புகள் Nepal Region – Eco Region – Districts- Rural and Urban wise 2011 Population census தெற்காசிய நாடுகள் நிலம்சூழ் நாடுகள் ஐக்கிய நாடுகள் சபையின் உறுப்பு நாடுகள் சார்க் உறுப்பினர்கள் ஆசிய நாடுகள்


text: நீங்கள் முயற்சிக்க வேண்டிய 15 பாரம்பரிய சீன உணவு உணவுகள் - உணவு செல்லப்பிராணிகள் வளர்ப்பு நிபுணரிடம் கேளுங்கள் திட்டமிடல் மற்றும் ஆலோசனை அறிவு மற்றும் கல்வி மன அழுத்தம் செய்தியில் வீட்டு வைத்தியம் தயாரிப்புகள் நிலையான சமையலறை கினேக் ஒரு சீன-மலேசிய சமையல்காரரின் கூற்றுப்படி, நீங்கள் முயற்சிக்க வேண்டிய 15 பாரம்பரிய சீன உணவு உணவுகள் நீங்கள் செல்ல வேண்டிய இடத்திலிருந்து சீன உணவு உண்மையில் இல்லை என்பது உங்களுக்குத் தெரியும் பாரம்பரிய சீன உணவு. இது பெரிதும் அமெரிக்கமயமாக்கப்பட்டுள்ளது (இருப்பினும், நாங்கள் ஒப்புக்கொள்கிறோம், அதன் சொந்த வழியில் சுவையாக இருக்கும்). உலகின் அதிக மக்கள் தொகை கொண்ட நாடாக இருப்பதால், சீன மொழியில் உண்மையான உணவு வகைகள் உள்ளன, அவை நம்பமுடியாத அளவிற்கு மாறுபட்டவை மற்றும் ஒரு பிராந்தியத்திலிருந்து மற்றொரு பிராந்தியத்திற்கு மிகவும் வேறுபட்டவை. அதாவது, எங்கிருந்து தொடங்குவது என்று உங்களுக்குத் தெரியாவிட்டால், உங்கள் அரண்மனையை பாரம்பரிய சீன உணவு உலகிற்கு விரிவாக்குவது மிகப்பெரியதாக இருக்கும். ஆசிய உணவு வலைப்பதிவின் ஆசிரியரான பீ யின் லோவுடன் பேசினோம் ராசா மலேசியா மற்றும் சமையல் புத்தகம் எளிதான சீன சமையல்: டிம் சம் முதல் குங் பாவ் வரை குடும்ப பிடித்தவை பாரம்பரிய சீன உணவை உங்களுக்கு அறிமுகப்படுத்துவதற்கான சிறந்த உணவுகள் என்று அவர் கருதுவதைக் கண்டுபிடிப்பதற்கான பாரம்பரிய சீன சமையலுக்கான அதிகாரம். தொடர்புடையது: உட்கார்ந்து விருந்துக்கு 8 சிறந்த சீன உணவகங்கள் ராசா மலேசியா 1. வறுத்த அரிசி (சாஃபோன்) சீன உணவுகளில் அரிசி ஒரு பிரதான உணவு, யின் லோ நமக்கு சொல்கிறார். சீன வறுத்த அரிசி என்பது முழு குடும்பத்திற்கும் உணவளிக்கும் ஒரு முழுமையான உணவாகும். பொருட்களின் கலவையானது புரதம் (கோழி, பன்றி இறைச்சி, இறால்) முதல் காய்கறிகள் (கேரட், கலப்பு காய்கறிகள்) வரை இருக்கலாம். இது இரவு உணவிற்கு ஒரு ஆரோக்கியமான உணவு. இது வீட்டிலேயே எளிமையாகவும் விரைவாகவும் தயாரிக்கப்படுகிறது, ஆனால் யின் லோ அறிவுறுத்துவது போல், சிறந்த வறுத்த அரிசிக்கு, மீதமுள்ள அரிசி சிறந்ததாக இருக்கும். (எங்களது எஞ்சியவற்றை நாங்கள் என்ன செய்கிறோம் என்பது எங்களுக்குத் தெரியும்.) வீட்டில் இதை முயற்சிக்கவும்: வறுத்த அரிசி லிசோவ்ஸ்கயா / கெட்டி இமேஜஸ் 2. பெய்ஜிங் வாத்து (Běijīng Kǎoyā) தனிப்பட்ட முறையில், வாத்து சாப்பிட பீக்கிங் வாத்து சிறந்த வழி என்று நான் நினைக்கிறேன், யின் லோ பெய்ஜிங் டிஷ் பற்றி சொல்கிறார். மிருதுவான வறுத்த வாத்து கடித்த அளவிலான துண்டுகளாக நறுக்கி, சாலட் மற்றும் ஹொய்சின் சாஸுடன் ஒரு ரேப்பரில் உருட்டப்பட்டது. பீக்கிங் வாத்து பதப்படுத்தப்பட்டு, 24 மணி நேரம் உலர்த்தப்பட்டு, திறந்தவெளி அடுப்பில் தொங்கவிடப்பட்ட அடுப்பு என்று அழைக்கப்படுகிறது, எனவே இது நீங்கள் உண்மையில் வீட்டில் பிரதிபலிக்கக்கூடிய ஒன்றல்ல ... ஆனால் அது இருக்கிறது ஒரு பாரம்பரிய சீன உணவகத்தில் தேட நாங்கள் பரிந்துரைக்கிறோம். (இது பாரம்பரியமாக செதுக்கப்பட்டு மூன்று படிப்புகளில் வழங்கப்படுகிறது: தோல், இறைச்சி மற்றும் எலும்புகள் குழம்பு வடிவில், வெள்ளரிகள், பீன் சாஸ் மற்றும் அப்பத்தை போன்ற பக்கங்களுடன்). எளிய / கெட்டி படங்கள் 3. துர்நாற்றமான டோஃபு (ச ò டஃபு) பெயர் வகை இது அனைத்தையும் கூறுகிறது: ஸ்டிங்கி டோஃபு ஒரு வலுவான வாசனையுடன் டோஃபுவை புளிக்கவைக்கிறது (மேலும் அது வலுவான வாசனை, சிறந்த சுவை என்று கூறப்படுகிறது). டோஃபு பல மாதங்கள் வரை புளிக்க முன் புளித்த பால், காய்கறிகள், இறைச்சி மற்றும் நறுமணப் பொருட்களின் கலவையில் உப்பு செய்யப்படுகிறது-இது சீஸ் போன்றது. அதன் தயாரிப்பு இப்பகுதியைப் பொறுத்தது, ஆனால் இது குளிர்ந்த, வேகவைத்த, சுண்டவைத்த அல்லது ஆழமான வறுத்த சிலி மற்றும் சோயா சாஸ்களுடன் பரிமாறலாம். 4. சோவ் மெய்ன் அரிசி தவிர, சீன சமையலில் நூடுல்ஸ் ஒரு முக்கிய இடம் என்று யின் லோ கூறுகிறார். வறுத்த அரிசியைப் போலவே, சோவ் மெயினிலும் முடிவற்ற வேறுபாடுகள் உள்ளன. பிஸியான பெற்றோருக்கு, இது முழு குடும்பத்திற்கும் எளிதான உணவாகும். பாரம்பரிய சீன முட்டை நூடுல்ஸ் அல்லது சோவ் நூடுல்ஸை நீங்கள் கண்டுபிடிக்க முடியாவிட்டால், அதற்கு பதிலாக டிஷ் தயாரிக்க சமைத்த ஆரவாரத்தைப் பயன்படுத்தலாம். வீட்டில் இதை முயற்சிக்கவும்: சோவ் மெய்ன் Ngoc Minh Ngo / குலதனம் 5. காங்கே (பைஜோ) காங்கே, அல்லது அரிசி கஞ்சி, ஒரு ஊட்டமளிக்கும், எளிதில் ஜீரணிக்கக்கூடிய உணவாகும் (குறிப்பாக காலை உணவுக்கு). கங்கைகள் பிராந்தியத்திற்கு வேறுபடுகின்றன: சில தடிமனாகவும், சில நீர் நிறைந்ததாகவும், சில அரிசி தவிர வேறு தானியங்களால் தயாரிக்கப்படுகின்றன. இது சுவையான அல்லது இனிமையானதாக இருக்கலாம், இறைச்சி, டோஃபு, காய்கறிகள், இஞ்சி, வேகவைத்த முட்டை மற்றும் சோயா சாஸ், அல்லது முங் பீன்ஸ் மற்றும் சர்க்கரை ஆகியவற்றைக் கொண்டு முதலிடம் வகிக்கிறது. இது மிகவும் ஆறுதலளிக்கும் என்பதால், நீங்கள் நோய்வாய்ப்பட்டிருக்கும்போது காஞ்சி உணவு சிகிச்சையாகவும் கருதப்படுகிறது. வீட்டில் இதை முயற்சிக்கவும்: விரைவு காங்கே முடிவற்ற ஜூன் / கெட்டி படங்கள் 6. சீன ஹாம்பர்கர் (ரெட் ஜீ Mā) மென்மையான பிரேஸ் செய்யப்பட்ட பன்றி இறைச்சியால் நிரப்பப்பட்ட பிடா போன்ற ரொட்டி தீர்மானகரமானது இல்லை நாங்கள் எப்போதாவது ஒரு ஹாம்பர்கர் என்று நினைத்தோம், ஆனால் அது சுவையாக இருந்தாலும். தெரு உணவு வடமேற்கு சீனாவில் உள்ள ஷாங்க்சியிலிருந்து உருவாகிறது, இறைச்சியில் 20 க்கும் மேற்பட்ட மசாலாப் பொருட்கள் மற்றும் சுவையூட்டிகள் உள்ளன, மேலும் இது கின் வம்சத்திலிருந்து (சிர்கா 221 பி.சி. முதல் 207 பி.சி. வரை) இருந்ததால், இது அசல் ஹாம்பர்கர் என்று சிலர் வாதிடுவார்கள். ஜன்னா டானிலோவா / கெட்டி இமேஜஸ் 7. ஸ்காலியன் அப்பங்கள் (காங் யூ பிங்) இங்கே மேப்பிள் சிரப் இல்லை: இந்த சுவையான அப்பத்தை மாவு முழுவதும் கலந்த ஸ்காலியன் மற்றும் எண்ணெய் பிட்கள் கொண்ட ஒரு மெல்லிய பிளாட்பிரெட் போன்றவை. அவை தெரு உணவாகவும், உணவகங்களிலும், புதியவை அல்லது சூப்பர் மார்க்கெட்டுகளில் உறைந்தவையாகவும் வழங்கப்படுகின்றன, மேலும் அவை பான்-வறுத்ததால், அவை மிருதுவான விளிம்புகள் மற்றும் மென்மையான இன்சைடுகளின் சிறந்த சமநிலையைக் கொண்டுள்ளன. 8. குங் பாவ் சிக்கன் (காங் பாவோ ஜி டிங்) இது சீனாவிற்கு வெளியே மிகவும் பிரபலமான சீன கோழி உணவாக இருக்கலாம் என்று யின் லோ கூறுகிறார். இது சீனாவின் பல உணவகங்களில் நீங்கள் காணக்கூடிய ஒரு உண்மையான மற்றும் பாரம்பரிய உணவாகும். காரமான அசை-வறுத்த சிக்கன் டிஷ் தென்மேற்கு சீனாவின் சிச்சுவான் மாகாணத்திலிருந்து தோன்றியது, மேலும் நீங்கள் மேற்கத்தியமயமாக்கப்பட்ட பதிப்பைக் கொண்டிருந்தாலும், உண்மையான விஷயம் மணம், காரமான மற்றும் கொஞ்சம் வாய் உணர்ச்சியற்றது, சிச்சுவான் மிளகுத்தூள் நன்றி. யுனைடெட் ஸ்டேட்ஸில் நீங்கள் பெறும் குளோப்பி பதிப்பைத் தவிர்க்க விரும்பினால், யின் லோ கூறுகையில், இது வீட்டிலேயே மீண்டும் உருவாக்குவது மிகவும் எளிதானது. வீட்டில் இதை முயற்சிக்கவும்: குங் பாவ் சிக்கன் கார்லினா டெடெரிஸ் / கெட்டி இமேஜஸ் 9. பாவோசி பாவோசி அல்லது பாவோவில் இரண்டு வகைகள் உள்ளன: டெபியோ (பெரிய ரொட்டி) மற்றும் ஜியோபொவோ (சிறிய ரொட்டி). இரண்டும் ஒரு ரொட்டி போன்ற பாலாடை ஆகும், அவை இறைச்சி முதல் காய்கறிகள் வரை பீன் பேஸ்ட் வரை அனைத்தையும் நிரப்புகின்றன. அவை வழக்கமாக வேகவைக்கப்படுகின்றன - இது பன்களை மகிழ்ச்சியாக மென்மையாகவும் மென்மையாகவும் ஆக்குகிறது - மேலும் சோயா சாஸ், வினிகர், எள் எண்ணெய் மற்றும் சிலி பேஸ்ட்கள் போன்ற நனைக்கும் சாஸ்கள் பரிமாறப்படுகின்றன. டிஜிபப் / கெட்டி இமேஜஸ் 10. மாப்போ டோஃபு (Mpò Dòufu) ஒருவேளை நீங்கள் மாபோ டோஃபுவைக் கேள்விப்பட்டிருக்கலாம் அல்லது முயற்சித்திருக்கலாம், ஆனால் சிச்சுவானிய டோஃபு-மாட்டிறைச்சி-புளித்த-பீன்-பேஸ்ட் டிஷின் மேற்கத்திய பதிப்புகள் பொதுவாக அதிகம் சிலி எண்ணெய் மற்றும் சிச்சுவான் மிளகுத்தூள் நிறைந்த அவற்றின் பாரம்பரிய எண்ணைக் காட்டிலும் குறைவான காரமானவை. வேடிக்கையான உண்மை: பெயரின் நேரடி மொழிபெயர்ப்பு வயதான பெண்ணின் பீன் தயிரை பொக்மார்க் செய்தது, நன்றி மூல கதைகள் அந்தக் கூற்று இது ஒரு, நன்கு, பொக்மார்க் செய்யப்பட்ட ஒரு வயதான பெண்மணியால் கண்டுபிடிக்கப்பட்டது. இது எல்லாவற்றிலும் சிறிது கிடைத்துள்ளது: உரை மாறுபாடு, தைரியமான சுவைகள் மற்றும் நிறைய வெப்பம். மெலிசா த்சே / கெட்டி இமேஜஸ் 11. சார் சியு தொழில்நுட்ப ரீதியாக, சார் சியு என்பது பார்பிக்யூட் இறைச்சியை (குறிப்பாக பன்றி இறைச்சி) சுவைக்க மற்றும் சமைக்க ஒரு வழியாகும். இது உண்மையில் முட்கரண்டி வறுத்ததைக் குறிக்கிறது, ஏனென்றால் கான்டோனீஸ் டிஷ் ஒரு அடுப்பில் அல்லது நெருப்பின் மேல் ஒரு சறுக்கு மீது சமைக்கப்படுகிறது. இது பன்றி இறைச்சி, தொப்பை அல்லது பட் ஆக இருந்தாலும், சுவையூட்டுவதில் எப்போதும் தேன், ஐந்து மசாலா தூள், ஹொய்சின் சாஸ், சோயா சாஸ் மற்றும் சிவப்பு புளித்த பீன் தயிர் ஆகியவை உள்ளன, அவை அதன் கையொப்பம் சிவப்பு நிறத்தை தருகின்றன. நீங்கள் ஏற்கனவே வீழ்ச்சியடையவில்லை என்றால், நூடுல்ஸ் அல்லது பாவோஜிக்குள் சார் சியு தனியாக வழங்கப்படலாம். லின்க்வேட்ஸ் / கெட்டி இமேஜஸ் 12. ஜாஜியாங்மியன் ஷாண்டோங் மாகாணத்திலிருந்து இந்த வறுத்த சாஸ் நூடுல்ஸ் மெல்லும், அடர்த்தியான கோதுமை நூடுல்ஸ் (அக்கா குமியன்) கொண்டு தயாரிக்கப்படுகிறது மற்றும் ஜாஜியாங் சாஸுடன் முதலிடத்தில் உள்ளது, இது தரையில் பன்றி இறைச்சி மற்றும் புளித்த சோயாபீன் பேஸ்ட் (அல்லது மற்றொரு சாஸ், நீங்கள் சீனாவில் இருக்கும் இடத்தைப் பொறுத்து). இது தெரு விற்பனையாளர்கள் முதல் ஆர்வமுள்ள உணவகங்கள் வரை நாட்டின் எல்லா இடங்களிலும் விற்கப்படுகிறது. 13. வொன்டன் சூப் (ஹுண்டுன் டாங்) வொன்டான்ஸ் மிகவும் உண்மையான சீன பாலாடைகளில் ஒன்றாகும், யின் லோ கூறுகிறார். வொன்டான்கள் ஒரு மெல்லிய, சதுர பாலாடை போர்த்தியால் தயாரிக்கப்படுகின்றன, மேலும் இறால், பன்றி இறைச்சி, மீன் அல்லது கலவையைப் போன்ற புரதங்களால் நிரப்பப்படலாம், இது பிராந்தியத்தைப் பொறுத்து (யின் லோவின் சொந்த செய்முறை இறால்களுக்கான அழைப்புகள்). குழம்பு பன்றி இறைச்சி, கோழி, சீன ஹாம் மற்றும் நறுமணப் பொருட்களின் ஒரு சிறந்த கலவையாகும், மேலும் நீங்கள் பெரும்பாலும் முட்டைக்கோஸ் மற்றும் நூடுல்ஸ் வொண்டன்களுடன் கலப்பதைக் காணலாம். வீட்டில் இதை முயற்சிக்கவும்: வொன்டன் சூப் செர்ஜியோ அமிட்டி / கெட்டி இமேஜஸ் 14. சூப் பாலாடை (சியாவோ லாங் பாவோ) மறுபுறம், சூப் பாலாடை சூப் உடன் பாலாடை உள்ளே . கொலாஜன் நிரம்பிய ஒரு பன்றி இறைச்சி கையிருப்புடன் நிரப்புதல் செய்யப்படுகிறது, அது குளிர்ச்சியடையும் போது அது திடப்படுத்துகிறது. பின்னர் அது ஒரு மென்மையான ரேப்பரில் மடிக்கப்பட்டு, சுத்தமாக சிறிய பாக்கெட்டில் பிரியப்பட்டு, வேகவைத்து, குழம்பு உருகும். சாப்பிட, உங்கள் வாயில் மீதமுள்ளவற்றைத் துடைப்பதற்கு முன், மேலே இருந்து கடித்து, குழம்பை வெளியேற்றவும். டேனி 4 ஸ்டாக்ஃபோட்டோ / கெட்டி இமேஜஸ் 15. ஹாட் பாட் (ஹுகுஸ்) குறைவான டிஷ் மற்றும் அதிக அனுபவம், சூடான பானை என்பது ஒரு சமையல் முறையாகும், அங்கு மூலப்பொருட்களை குழம்பு வேகவைக்கும் ஒரு மாபெரும் தொட்டியில் மேஜையில் சமைக்கப்படுகிறது. மாறுபாட்டிற்கு நிறைய இடம் உள்ளது: வெவ்வேறு குழம்புகள், இறைச்சிகள், காய்கறிகளும், கடல் உணவுகள், நூடுல்ஸ் மற்றும் மேல்புறங்கள். எல்லோரும் ஒன்றாக அமர்ந்து தங்கள் உணவை ஒரே பாத்திரத்தில் சமைக்கும் ஒரு இனவாத நிகழ்வு என்றும் இது பொருள்.


text: ஜான் ரைட்டின் கடைசி மேட்ச் தில்லியில் நடைபெற்ற ஆறாவது ஒருநாள் போட்டி. இந்திய அணியைத் தூக்கி நிறுத்திய அவருக்கு மரியாதை செய்யும் விதத்திலாவது இந்தியா நேற்று விளையாடியிருக்கலாம். அப்படிச் செய்யவில்லை. பல்வேறு காலக்கட்டங்களில் இந்திய அணியினர் தாம் பிறர் மீது கொண்டிருக்கும் மரியாதையாலோ, பயத்தாலோ, அவர்களைத் தம்மால் அவுட்டாக்க முடியாது என்றும், அதனால் ரன்கள் தருவதை நிறுத்தினால் மட்டுமே போதும் என்றும் பந்துவீசுவார்கள். ஷாஹீத் ஆஃப்ரீதி வெள்ளிக்கிழமை அன்று கான்பூரில் அடித்த 45 பந்து சதத்தால் அரண்டு போன இந்தியர்கள் தொடக்கத்திலிருந்தே தடுமாற்றத்துடன்தான் அவருக்குப் பந்துவீசினார்கள். முக்கியமாக நேஹ்ரா. அவர் ஆஃப்ரீதிக்கு வீசிய முதல் ஓவரில் முதல் பந்தை ஆஃப்ரீதி அடிக்கப் போய் தோற்றார். ஆனால் தொடர்ச்சியாக அதேமாதிரியான பந்துகளாக வீசாமல் கால் திசையில் பந்துகளை வீசினாட். அடுத்தடுத்து மூன்று பந்துகள் கால் திசையில். மூன்றும் எல்லைக்கோட்டுக்குப் பறந்தன. ஐந்தாவது பந்து லாங் ஆன் மேல் சிக்ஸ். ஆறாவது பந்து ஆஃப் ஸ்டம்புக்கு வெளியே. கவர் திசையில் எல்லைக்கோடு. இப்படி ஆரம்பித்த ஆஃப்ரீதி இன்னிங்ஸ் இந்தியர்களைக் கதறடித்தது. அதன்பின் பாகிஸ்தானின் முதல் ஆறு ஆட்டக்காரர்களும் - சல்மான் பட் தவிர்த்து - நன்றாக விளையாடி 300ஐத் தாண்டினர். தில்லி ஆடுகளம் 100 ஓவர்கள் தாக்குப்பிடிக்குமா என்ற கேள்வி இருந்தாலும், இதே கேள்விதான் கான்பூரிலும் கேட்கப்பட்டது. ஆனால் ஆஃப்ரீதி அதைப்பற்றியெல்லாம் கவலைப்படவில்லை. ஆனால் இந்தியர்களுக்கோ மனது முழுக்கக் கவலை. டெண்டுல்கர் இறங்கி வந்து தேவையின்றி அடிக்க முயற்சி செய்து சிலமுறை தோற்றார். பின் பவுல்ட் ஆனார். சேவாக் இரண்டாவது இன்னிங்ஸில் அதிகம் அடிப்பதில்லை. இங்கும் தர்ட்மேன் திசையில் ரன்கள் பெறுகிறேன் என்று பந்தை ஸ்லிப் கையில் லட்டு போல கேட்ச் கொடுத்தார். திராவிட் வந்ததிலிருந்து இறங்கி இறங்கித் தூக்கி அடிக்க முனைந்தார். இது அவர் எப்பொழுதும் விளையாடும் ஆட்டம் அன்று என்று தோன்றியது. மிட் ஆன் யோஹானாவிடம் பந்தைத் தட்டிவிட்டு வேகமாக ரன் எடுக்க முனைந்தவர் நேர் எறிதலில் ரன் அவுட் ஆனார். அத்துடன் இந்தியா தோற்றது. யுவராஜ் சிங்கும் யோஹானாவால் ரன் அவுட் ஆக, தோனி லாங் ஆனில் கேட்ச் கொடுத்து அவுட்டாக, காயிஃப் ஏமாற்றம் தரும் வகையில் எல்.பி.டபிள்யூ ஆனார். தினேஷ் மோங்கியா ரன் ஏதும் எடுக்காமல் ஸ்லிப்பில் கேட்ச் கொடுத்தார். ஆக ஏழு மட்டையாளர்கள், அதில் ஒன்று கூட உருப்படியில்லை. மொத்தத்தில் பாகிஸ்தான் 4-2 என்ற கணக்கில் வென்றிருந்தாலும் கூர்ந்து பார்த்தால் இந்தியா ஜெயித்த இரண்டு ஆட்டத்திலும் பாகிஸ்தான் கடைசிவரை போராடினர் என்பது புரியும். ஆனால் இந்தியா தோற்ற நான்கில், ஒரேயோர் ஆட்டத்தில் மட்டும்தான் கடைசிவரை போராடியது. மற்ற மூன்றிலும் பத்து ஓவரிலேயே தோற்றுவிட்டது. இதுதான் இந்திய ரசிகர்களுக்கும் ஜான் ரைட்டுக்கும் ஏமாற்றத்தைத் தந்திருக்கும். இனி, இந்தியாவின் பயிற்சியாளர் யார் என்பதிலிருந்துதான் இந்தியா எப்படித் தன்னை மீண்டும் கட்டமைத்துக்கொள்ளும் என்பது தெரிய வரும். இதுவரையில் இந்தியாவுக்குப் பயிற்சியாளர்களாக இருந்தவர்களுள் ஜான் ரைட் ஒருவர்தான் சொல்லிக்கொள்ளக் கூடிய அளவுக்குத் திறமை வாய்ந்தவர் என்பதில் எந்த ஐயமும் இருக்க முடியாது. பை பை ஜான் ரைட். ஜான் ரைட் பிறந்தநாள் வாழ்த்துகள் கிரிக்கெட் பயிற்சியாளர்கள் பற்றி நான் முன்னம் எழுதியிருந்த கட்டுரை The Gathering - by Anne Enright - *சி. சு. * முப்பதொன்பது வயதான வெரோனிகா ஹெகார்ட்டி தன்னைவிட ஒரு வயதே மூத்தவனான சகோதரன் லியம் ஹெகார்ட்டியின் தற்கொலைச் செய்தியைத் தெரிவிக்க தன் பிறந்த வீட்...


பிறந்தநாள் வாழ்த்துக்கள்! - Page 65 - வாழிய வாழியவே - கருத்துக்களம் கவி மழையால் எம்மை நனைய வைக்கும் விகடகவி க்கு வாழ்வில் அத்தனை சிறப்புக்களும் பெற்று சிறப்போடு வாழ வாழ்த்தும் அன்பு ரசிகை கறுப்பி. விகடகவி அண்ணாக்கு பிந்திய பிறந்த நாள் நல்வாழ்த்துக்கள்.....! ஜம்மு பேபி, அருண் ஆகியோருக்கு எனது இனிய பிறந்த நாள் வாழ்த்துக்கள். சகல வளங்களும் பெற்று நலமுடன் வாழ்க. ஜம்முக்கு பிறந்த நாள் நல் வாழ்த்துக்கள் ஜமுனனுக்கு என் இனிய பிறந்தநாள் வாழ்த்துக்கள் மவனே ஜமுனா சீரும் சிறப்பும் பெற்று சகலவழங்களுடனும் பெரு வாழ்வு வாழ வாழ்த்துகிறேன். மற்றும் அண்மையில் பிறந்தநாள் கொண்டாடிய உறவுகளுக்கும் வாழ்த்துக்கள். ஜம்மு, விகட கவி ,மற்றும் பிறந்த நாளை கொண்டாடும் அனைவருக்கும் இனிய பிறந்த நாள் வாழ்த்துக்கள். யமுனாவுக்கு இனிய பிறந்தநாள் வாழ்த்துகள் ஜமுனாவுக்கு இனிய பிறந்தநாள் வாழ்த்துகள்! சலக வளங்களும் பெற்று மகிழ்ச்சியுடன் வாழ இதயபூர்வமான வாழ்த்துகள்! யாரப்பு அருண்? அருணுக்கும் இனிய பிறந்தநாள் வாழ்த்துகள்! பிறந்தநாள் வாழ்த்துக்கள் யம்மு பேபி!! Edited December 29, 2008 by sOliyAn ஜமுனா, விகடகவி உட்பட அண்மையில் பிறந்தநாள் கொண்டாடிய அனைத்து உறவுகளுக்கும் எனது இனிய பிறந்தநாள் வாழ்த்துகள்! ஜமுனாவுக்கு இனிய பிறந்த நாள் வாழ்த்துக்கள்.! இன்று பிறந்த நாள் கொண்டாடும் அனைத்து யாழ் கள உறவுகளுக்கும் பிறந்த நாள் நல் வாழ்த்துகள் ஜம்முக்கு எனது பிந்திய பிறந்த நாள் வாழ்த்துக்கள்.மற்றும் அணமையில பிறந்த நாளை கொன்டாடும்,கொன்டாடிய அனைத்து உறவுகளுக்கும் வாழத்துக்கள். இன்று பிறந்த நாளை கொண்டாடும் அனைவருக்கும் வாழ்த்துகள் அடேப்பா இன்று அத்தனைபேருக்கும பிறந்தநாளா? என்னாலை எல்லாற்றை பெயரையும் ரைப்பண்ண முடியாதப்பா. உங்கள் அனைவருக்கும் எனது இனிய பிறந்தநாள் வாழ்த்தை தெரிவித்துக் கொள்கின்றோன்! ஜம்முக்கு எனது பிந்திய பிறந்த நாள் வாழ்துக்கள். mathuka வுக்கு பிறந்த நாள் வாழ்த்துகள் மதுகா பிறந்த நாள் வாழ்துகள். இன்று பிறந்தநாள் கொண்டாடும் சஞ்ஜே 05 உங்களுக்கு எனது பிறந்த நாள் வாழ்த்துக்கள் . சென்ற கிழமை பிறந்த நாளை கொண்டாடிய ஜம்மு பேபிக்கும் , மற்றைய உறவுகளுக்கும் பிறந்த நாள் வாழ்த்துக்கள் உரித்தாகட்டும் . தனது 79 வது பிறந்த நாளை கொண்டாடும் சின்னப்பு தாத்தாவிற்கு வாழ்த்துகள். நுணாவிலானுக்கு , பிறந்தநாள் வாழ்த்துக்கள் . நுணாவிலானுக்கு , பிறந்தநாள் வாழ்த்துக்கள்


text: நா. கதிரைவேற்பிள்ளை (திசம்பர் 21, 1871 – 26 மார்ச் 1907) இலங்கைத் தமிழறிஞர். தமது வாழ்நாளின் பெரும் பகுதியைத் தமிழகத்தில் தமிழ்ப் பணிக்கும், சைவப் பணிக்கும் தந்தவர். 'தமிழ்த் தென்றல்' திரு. வி. க. வைத் தமிழ்ப் பெரியாராக உருவாக்கியவர். சதாவதானி எனப் போற்றப் பெற்றவர். பிறப்பு கதிரைவேற்பிள்ளை பருத்தித்துறை, மேலைப்புலோலியில் வாழ்ந்த நாகப்பபிள்ளை என்பவருக்கும், சிவகாமி அம்மையாருக்கும் 1871-ஆம் ஆண்டு பிறந்தார். (திரு. வி. க தனது நூலில் நா. கதிரைவேற்பிள்ளை 1860 நவம்பரில் பிறந்ததாகக் குறிப்பிட்டுள்ளார்.) அயலில் இருந்த சைவப் பிரகாச வித்தியாசாலையில் தொடக்கக் கல்வி பெற்றார். குடும்பத்தின் வறுமைச் சூழலால், ஆறாம் வகுப்புக்கு மேல் படிப்பைத் தொடர இயலவில்லை. ஆறுமுக நாவலரின் மாணாக்கராகிய மகாவித்துவான் தியாகராசப்பிள்ளை என்பாரிடம் முறையாகக் கல்வி கற்றார். பதினெட்டு வயதிற்குள் தொல்காப்பியம் முதலிய இலக்கணங்களையும் சங்கநூல்களையும், தருக்க சாத்திரங்களையும் கற்றார். தமிழகம் பயணம் தமிழின் மீதான ஆர்வத்தினால் சென்னைக்குப் பயணமானார். சென்னையில், தமிழ் கற்க விரும்பியவருக்குத் தி. த. கனகசுந்தரம்பிள்ளை அவர்கள் உதவினார். புலமையும், கருணையும் கொண்டிருந்த தி. த. கனகசுந்தரம்பிள்ளை, கதிரவேற்பிள்ளையை மாணவராக ஏற்றுக் கொண்டார். தமிழின் இலக்கிய, இலக்கணங்களைக் கற்றுத் தேர்ந்ததோடு, சைவ சித்தாந்த சாத்திரங்களையும் பயின்று புலமை பெற்றார் கதிரவேற்பிள்ளை. வடமொழியிலும் தேர்ச்சி பெற்ற கதரவேற்பிள்ளை, சென்னை ரிப்பன் அச்சகத்தின் அதிபர் சிவசங்கரன் செட்டியாரின் பழக்கத்தால், தாள் திருத்தும் பணியை ஏற்று, படிக்கின்ற காலத்திலேயே, சென்னையில் செலவுக்கு வேண்டியதை ஈடு செய்து கொண்டார். நூல்கள் இயற்றல் தமிழ்நாட்டிற்கு வந்து பல சைவ நூல்களையும், நைடதத்திற்கு உரையையும் இயற்றினார். இலங்கையில் கதிர்காமம் என்ற தலத்துக்கு ஒரு கலம்பக நூல் இயற்றினார். பழனித் தலப் புராணம், திருவருணைக் கலம்பகம், சிவராத்திரிப் புராணம் ஆகிய நூல்களுக்கு உரை எழுதிய கதிரவேற்பிள்ளை, அதிவீரராம பாண்டியர் இயற்றிய தமிழ்க் கூர்ம புராணத்திற்கு விளக்கவுரை கண்டார். சிவஷேத்திராலய மகோற்சவ விளக்கம், திருஞானசம்பந்த மூர்த்தி சுவாமிகள் சரிதவசனச் சுருக்கம், ஏகாதசிப் புராணத்திற்கு அரும்பதவுரை ஆகிய நூல்களையும் எழுதினார். வெளியிடப்பட்ட நூல்கள் சிவக்ஷேத்திராலய மகோற்சவ உண்மை விளக்கம், 1896, மதராஸ் ரிப்பன் அச்சியந்திரசாலை சைவ பூஷண சந்திரிகை, (இரண்டாம் பதிப்பு: 1902, சென்னை சி.நா.அச்சியந்திரசாலை) புத்தமத கண்டனம், 1903 சுப்பிரமணிய பராக்கிரமம், 1906, சென்னை: வித்யாரத்நாகர அச்சுக்கூடம் அதிவீரராமபாண்டியனார் இயற்றிய நைடதமூலமும் விருத்திஉரையும், 1912, சென்னை: வித்யாரத்நாகர அச்சுக்கூடம் தாயுமான சுவாமிகள் அருளிச்செய்த திருப்பாடற்றிரட்டு, 1939, சென்னை: வித்யாரத்நாகர அச்சுக்கூடம் தாயுமானவர் பாடல், 1930 அகராதி தொகுத்தல் சென்னை வாழ் தமிழறிஞர் பலருடைய வேண்டுகோளுக்கிணங்கத் தமிழ்ப்பேரகராதி எழுதி வெளியிட்டார். இவ்வகராதியின் பெருமையைப், என்று தஞ்சை சதாவதானம் சுப்பிரமணிய ஐயர் புகழ்ந்திருக்கிறார். ஆசிரியப் பணி கதிரைவேற்பிள்ளை, தமது 1897 ஆம் ஆண்டில், சென்னையில் இருந்த உயர்நிலைப் பள்ளி ஒன்றில் ஆசிரியராகப் பணி ஏற்றார். அப்போதுதான், திரு. வி. கல்யாணசுந்தரனார், பிள்ளையவர்களின் மாணாக்கராகும் பேறு பெற்றார். கதிரவேற்பிள்ளையின் பேச்சுத் திறன், சென்னையில் மட்டும் அல்லாது, தமிழகமெங்கும் புகழ் பெற்றது. தமிழ் நாட்டின் பல பகுதிகளுக்கும் சென்று, தமிழ் மொழியின் செழுமைக்கும், சைவ நெறியின் வளர்ச்சிக்கும் உரையாற்றிப் புகழ் பெற்றார். மருட்பா மறுப்பு சைவத் தமிழ் உலகம் போற்றி வந்த திருமறைகளே 'அருட்பா' என்றும் வள்ளல் பெருமான் இராமலிங்கர் பாடியுள்ளவை 'மருட்பா' என்றும் சைவநெறிப் பற்றால் கூறத் துணிந்தார் கதிரவேற்பிள்ளை. இந்த 'அருட்பாப் பூசல்', பெருமான் ஆறுமுக நாவலர் காலத்தில் தொடங்கியது, மீண்டும் இருபத்தைந்து ஆண்டுகளுக்குப் பின்னரும் நடைபெறலாயிற்று. பேசியதோடு, இராமலிங்க சுவாமியின் பாடல்கள் மருட்பாவேயன்றி, அருட்பா அல்ல எனக் கதிரவேற்பிள்ளை 'மருட்பா மறுப்பு' எழுதியதை ஆதாரமாக வைத்து, சென்னை நீதிமன்றத்தில் வள்ளல் பெருமான் அன்பர்களால் பிள்ளையவர்களின் மீது மானநஷ்ட வழக்குத் தொடரப் பெற்றது. இந்த வழக்கில், தமது ஆசிரியர் கதிரைவேற்பிள்ளைக்கு ஆதரவாக திரு. வி. க. சாட்சியமளித்தார். இறுதியில், நீதிபதியால் வழக்கு தள்ளுபடி செய்யப் பெற்றது. விருதுகள் தமிழ்நாட்டுச் சைவ மடங்களாலும், குறுநில மன்னர்களாலும், புரவலர்களாலும் வழங்கப் பெற்ற நாவலர், சைவசித்தாந்த மகாசரபம், அத்துவித சித்தாந்த மகோத்தாரணர், மகாவித்துவான், பெருஞ்சொற்கொண்டல் முதலிய பட்டங்களைப் பெற்றார். சென்னை இலக்குமி விலாச மண்டபத்தில் கவிராயர்கள், பண்டிதர்கள், புரவலர்கள் முன்னிலையில் கதிரவேற்பிள்ளை சதாவதானம் செய்து சதாவதானி என்னும் பட்டத்தையும் பெற்றார். சதாவதானி ஒருவர் ஒரே நேரத்தில் நூறு செயல்களைச் செய்தால் சதாவதானி என்பர். கதிரைவேற்பிள்ளை செய்த சதாவதானம் பலர் முன்னிலையில் நடந்து வெள்ளைக்கார துரைகளால் பாராட்டப்பட்டது. கதிரைவேற்பிள்ளை முதலில் யாழ்ப்பாணம் மேலைப்புலோலி கந்தசுவாமி கோவிலில் நன்னூல் காண்டிகையுரை ஆசிரியர் வித்துவான் அ. குமாரசாமிப் புலவர் தலைமையில் 18 அவதானங்களை செய்து முடித்தார். பின்னர் சென்னையில் லெட்சுமிவிலாச நாடகசாலையில் பாலசரசுவதி ஞானானந்த சுவாமிகள் தலைமையில், வேலும் மயிலும் துணையென நவிலல் இலாட சங்கிலி கழற்றல் சிலேடைக் கட்டளைக் கலித்துறை, சிலேடை வெண்பா, நீரோட்டகம் முதலியன 6 இலக்கண விடை உபந்நியாசம் இரண்டறக் கலத்தல் உபந்நியாசம் பாரதச் செய்யுளுரை இங்கிலீஷ் கண்டப் பத்திரிக்கை வருடந்தேதி, பிறந்த நாள், இலக்கினம், பிறந்த நட்சத்திரம் முதலியவை எண் கணக்கில் கூட்டல் 1, கழித்தல் 1, பெருக்கல் முதலியவை இவற்றை செய்து முடித்து சதாவதானியென்ற பட்டத்தைப் பெற்றார். இறுதி நாட்கள் மதுரைத் தமிழ்ச் சங்கப் புலவராகத் திகழ்ந்த கதிரைவேற்பிள்ளை, தமிழ்ப் பணிக்காக, அடிக்கடி சென்னையிலிருந்து நீலகிரி சென்று வந்தார். 1907 ஆம் ஆண்டில் ஒருமுறை நீலகிரி சென்றபோது, குன்னூரில் கடுஞ்சுரத்தால் உடல் நலிவுற்று பராபவ ஆண்டு பங்குனி 13 செவ்வாய்க்கிழமை (1907 மார்ச் 26) அன்று இறந்தார். பிறர் எழுதிய வாழ்க்கை வரலாறு நூல்கள் திரு. வி. க., தமது ஆசிரியரின் நினைவைப் போற்றும் வகையில், யாழ்ப்பாணம் தந்த சிவஞானதீபம் சதாவதானி நா கதிரைவேற்பிள்ளை சரிதம் என்ற அரியதொரு நூலாக எழுதி 1908 இல் வெளியிட்டார். கதிரைவேற்பிள்ளையின் மாணாக்கரும், புரசை முனிசாமி நாயகர் குமாரருமாகிய பாலசுந்தர நாயகர் என்பவர் 1908 ஆம் ஆண்டில் ஸ்ரீமான் நா. கதிரைவேற்பிள்ளை அவர்கள் சரித்திரமும் அவரது பிரிவாற்றாமையினால் பல புலவ சிகாமணிகளார் கூறிய பாக்களும் என்ற நூலை எழுதி வெளியிட்டார். குறிப்புகள் மேற்கோள்கள் யாழ்ப்பாணத்து நபர்கள் தமிழறிஞர்கள் ஈழத்துத் தமிழறிஞர்கள் 1871 பிறப்புகள் 1907 இறப்புகள் தமிழ் அகராதி தொகுப்பாளர்கள்


அமெரிக்காவின் கோல்ட்மேன் சாக்ஸ் என்னும் நிறுவனம் இந்தியாவின் பொருளாதார வளர்ச்சி 1.6% ஆகக் குறையும் என தெரிவித்துள்ளது. உலகின் பல நாடுகளையும் அச்சுறுத்தும் கொரோனா இந்தியாவிலும் பரவி வருகிறது. அதைக் கட்டுப்படுத்த அரசு பிறப்பித்துள்ள தேசிய ஊரடங்கால் வணிக நிறுவனங்கள், தொழிற்சாலைகள், தொழில் கூடங்கள் உள்ளிட்ட அனைத்தும் மூடப்பட்டுள்ளன. இதனால் பலர் பணி இழந்து வாழ்வாதாரம் இழந்துள்ளனர். நாட்டின் பொருளாதாரம் கடுமையாகப் பாதிக்கப்பட்டுள்ளது. அமெரிக்கப் பொருளாதார ஆய்வு நிறுவனமான கோல்ட்மேன் சாக்ஸ் வெளியிட்டுள்ள ஆய்வு அறிக்கையில், “இந்தியாவில் கொரோனாவை கட்டுப்படுத்த 21 நாட்கள் தேசிய ஊரடங்கு அமல்படுத்தப்பட்ட பின் பொருளாதார வளர்ச்சி முடங்கி உள்ளது. அரசு பல முயற்சிகள் எடுத்தும் பாதிப்புக்கள் குறையவில்லை. கடந்த நிதியாண்டில் 10 ஆண்டுகளுக்கு இல்லாத அளவுக்குப் பொருளாதார வளர்ச்சி வெறும் 5% ஆக இருந்தது. தற்போது கொரோனா வைரஸ் தாக்கத்தால் பொருளாதார நடவடிக்கைகள் முழுவதுமாக முடங்கி உள்ளது. இது பொருளாதார வளர்ச்சியை மேலும் பாதிக்கும். ஏற்கனவே மார்ச் 22 ஆம் தேதி அன்று நாங்கள் இண்டியாவின் பொருளாதார வளர்ச்சி வரும் நிதியாண்டில் 3.3% ஆக இருக்கும் எனக் கணித்திருந்தோம். தற்போது மேலும் பொருளாதார சரிவு நீடித்து வரும் சுழலில் முன்பு எப்போதும் இல்லாத அளவுக்குப் பொருளாதார வளர்ச்சி 1.6% வீழ்ச்சி அடையும். மொத்த ஜிடிபியில் 60% மக்களின் நுகர்வு பழக்கம் மற்றும் சேவைத் துறை பங்கு வகிக்கிறது. இப்போது இது கடுமையாகப் பாதிக்கப்பட்டுள்ளதால் இந்த குறைவு ஏற்பட உள்ளது. பொருளாதார வளர்ச்சியைத் தூண்ட அரசு இதுவரை ரூ.1.75 லட்சம் கோடி நிதி தொகுப்பு மற்றும் 0.75% வட்டிக் குறைப்பையும் அறிவித்துள்ளது. இது போதுமானதாக இருக்காது. இந்த கணிப்பில் இந்தியாவில் ஊரடங்கு காலத்தில் ஏற்பட்டுள்ள பொருளாதார பாதிப்புகளில் பாதியளவு மட்டுமே எடுத்துக் கொண்டுள்ளோம். ஊரடங்கு முடிந்து இயல்பு நிலை திரும்பும் போது மட்டுமே பொருளாதார வளர்ச்சி குறித்த உண்மையான நிலையைக் கணிக்கமுடியும்” எனத் தெரிவித்துள்ளது.